
INTRODUCERE


Sistemele de asigurări sociale ale statelor membre ale Uniunii Europene cuprind următoarele aspecte:

A. - pensionarea pentru limită de vârstă, anticipată, pe caz de boală şi pensia de urmaş;

B. - beneficiile legate de familie, care cuprind prestaţiile familiale şi prestaţiile de maternitate/ paternitate;

C. - asigurările de sănătate, care cuprind şi prestaţiile pentru accidente de muncă şi boli profesionale, precum şi îngrijirea pe termen lung;

D. - prestaţiile de invaliditate;

E. - serviciile de asistenţă socială;

F. - beneficiile de şomaj şi alocaţia de reconversie profesională;

G. - beneficiile pentru locuinţă (housing benefits).

Cele mai multe sisteme de pensii din statele membre ale UE sunt organizate ca sisteme de pensii de stat, cu implicaţii deosebite asupra finanţelor publice în ultimii ani. 

În condiţiile îmbătrânirii populaţiei şi a constrângerilor financiare, majoritatea covârşitoare a statelor europene s-a angajat în reformarea sistemelor lor de pensii. 

În prezent, în funcţie de stadiul reformelor sistemelor lor de pensii, în UE sunt patru categorii de state
: 

1. cu sisteme de pensii private mai puţin dezvoltate: Spania şi Franţa; 
2. cu sisteme de pensii private bine dezvoltate: Danemarca, Olanda şi Marea Britanie; 
3. cu sisteme de pensii publice, de tip „pay as you go”, care au fost reformate prin introducerea pilonului II - pilon obligatoriu, finanţat din contribuţiile participanţilor (cotă parte din contribuţia la sistemul public): Bulgaria, Estonia, Letonia, Lituania, Ungaria, Polonia, România, Slovacia şi Suedia; 
4. cu sisteme de asigurări sociale nefinanţate, tradiţionale, uneori împreună cu un nivel minim de asigurare socială şi care au trecut la un sistem privat de pensii: Germania, Austria şi Italia. 

Pentru a clasifica sistemele de pensii trebuie luate în calcul mai multe aspecte care determină următoarea clasificare: 

a) după modul de finanţare: 

- sisteme de tip „pay as you go” (care funcţionează pe principiul solidarităţii sociale între generaţii - angajaţii plătesc pentru pensiile pensionarilor din acel moment), de obicei obligatorii, acestea fiind administrate public; 

- sisteme finanţate, administrate privat (prin plata contribuţiilor de către angajat, sau, după caz, de către angajat şi angajator) ; 

- evidenţiate în contabilitatea angajatorului. 

b) după baza legală şi modul de stabilire 

- sisteme stabilite prin lege; 

- stabilite prin contract colectiv de muncă;

- stabilite prin alte forme de acorduri.

c) după modul de aderare 

- sisteme obligatorii; 

- sisteme voluntare. 

d) după tipul beneficiilor obţinute 

- sisteme de tip DC (defined contribution) - cu contribuţii definite (beneficiile obţinute variază în funcţie de rezultatele investirii activelor fondului participantului); 

- sisteme de tip DB (defined benefit) - cu beneficii definite (se stabileşte un anume profit şi se calculează contribuţiile necesare pentru atingerea acelui beneficiu); 

- sisteme hibride - îmbină caracteristici ale sistemelor cu contribuţii/beneficii obţinute. 

În Uniunea Europeană, clasificarea tradiţională conţine trei piloni: 

- primul pilon - pensii reglementate de stat; 
- al doilea pilon - pensii ocupaţionale (legate de locul de muncă), stabilite prin contracte de muncă; 

- al treilea pilon - prevederi individuale, fără legătură cu ocupaţia. 
Direcţiile de finanţare şi de organizare a sistemelor de sănătate au variat destul de mult în ţările Uniunii Europene, însă au urmat, în principiu, patru modele
: 

- modelul Bismarck, modelul asigurărilor sociale (Germania, Austria, Belgia, Luxemburg, Olanda);

Resursele financiare sunt, în principal, obţinute din contribuţiile obligatorii plătite de angajaţi şi angajatori. De asemenea, există resurse care provin din subvenţii de la bugete (locale sau naţionale), precum şi alte tipuri de subvenţii. Instituţiile care administrează fondurile de asigurări sunt nonprofit. Gestionarea şi utilizarea fondurilor de asigurări sunt realizate la nivel naţional prin structuri guvernamentale şi prin direcţii locale.

- modelul Beveridge (Marea Britanie, Spania, Danemarca, Suedia, Finlanda);

Cetăţenii au acces liber la serviciile de sănătate, care au la bază taxele obligatorii din venituri, existând un grad ridicat de echitate socială. Resursele financiare provin din colectarea de taxe pe venituri, iar sistemul este gestionat de către stat. Persoanele calificate ce oferă servicii medicale în ambulatoriu sunt angajaţi ai statului. Plăţile către prestatori sunt făcute din fondurile de salarii, în funcţie de numărul pacienţilor. Prestatorii de servicii medicale secundare au la dispoziţie un buget special, diferit de cel al asistenţei primare.

- modelul Semasko - sistemul centralizat de asigurări de sănătate, care a funcţionat în perioada comunistă şi a fost desfiinţat în Europa după 1990;

- sistemul privat de asigurări de sănătate. 

În practică funcţionează trei tipuri principale de asigurări voluntare de sănătate, diferenţiate în funcţie de ponderea lor în cadrul sistemului de sănătate:

• asigurări de sănătate substitutive, care oferă o acoperire pentru persoanele excluse din sistem sau care au renunţat la sistemul public (de exemplu, Austria, Germania, Republica Cehă, Estonia, Portugalia);

• asigurări de sănătate complementare, care oferă servicii ce nu sunt finanţate de sistemul public sau nu sunt finanţate în proporţie de 100% din sistemul public (de exemplu, Franţa, Belgia, Danemarca, Slovenia, Letonia);

• asigurări de sănătate suplimentare, care prevăd acoperirea suplimentară şi accesul rapid la servicii medicale, inclusiv modalitatea de alegere a furnizorului de servicii medicale (de exemplu, Irlanda, Polonia, Spania, Marea Britanie).

STATE MEMBRE ALE UNIUNII EUROPENE
AUSTRIA

A. - pensionarea pentru limită de vârstă, anticipată, pe caz de boală şi pensia de urmaş
Vârsta standard de pensionare este de 65 de ani pentru bărbaţi şi de 60 de ani pentru femei, aceasta din urmă crescând gradual până la 65 de ani, în perioada 2024-2033. 

Condiţia obţinerii pensiei standard o constituie perioada de contribuţie la sistemul public de asigurări: 180 de luni (15 ani) în ultimii 30 de ani sau 300 de luni (25 ani) pe durata întregii vieţi. Alternativ, este suficientă o perioadă 180 de luni de contribuţii plătite efectiv. Contribuţiile sunt plătite fie în virtutea contractului de muncă, fie voluntar, existând şi contribuţii suplimentare limitate. 

În urma reformei sistemului de pensii din anul 2005
, numărul minim de ani de contribuţii pentru solicitarea pensiei de vârstă a fost redus de la 15 la 7, diferenţa de 8 ani putând fi atinsă, de exemplu, prin perioadele de creştere a copiilor
.

Pensionarea anticipată este posibilă în următoarele situaţii
:

1. Perioadele de asigurare pe termen lung, respectiv cel puţin 37,5 ani (majorându-se la 40 de ani în perioada 2012-2017): (în iulie 2012) 63 de ani şi 8 luni pentru bărbaţi şi 58 de ani şi 8 luni pentru femei. 

2. Contribuţii la asigurări pe termen lung; în prezent, un stagiu de cotizare este de cel puţin 40 de ani (femei) / 45 de ani (bărbaţi) de contribuţie necesari (cu creştere progresivă începând cu 2014) şi 60 de ani pentru bărbaţi / 55 de ani pentru femei; începând cu 2014: 62 de ani pentru bărbaţi, 57 de ani pentru femei, treptat până la 62 (cu deducere anuală de 4,2%).

3. Muncă în condiţii grele, în combinaţie cu o perioadă de asigurare pe termen lung de cel puţin 45 de ani: 60 de ani pentru bărbaţi şi 55 de ani pentru femei (cu deducere anuală de 1,8%).

4. Pensia „coridor”, la vârsta de 62 de ani pentru ambele sexe, cu cel puţin 37,5 ani de asigurări, perioadă care creşte treptat la 40 de ani, în perioada 2013-2017 (cu deducere anuală de 5,1%).

5. Pensia pentru persoanele cu dizabilităţi. Se respectă principiul  introdus prin reforma sistemului de pensii: „Reabilitare şi prevenţie înaintea pensionării”. Pentru persoanele născute în 1964 şi ulterior, începând cu 2014 se oferă reabilitare medicală şi profesională în locul pensiei temporare pentru handicap.

Valoarea punctului de pensie reprezintă un procent de 1,78% din venituri pentru fiecare an de contribuţie la sistemul de pensie (din anul 2009) şi se iau în calcul câştigurile din cei mai buni 20 de ani;

Procedura de calcul este complexă, având loc ajustări care ţin cont de inflaţia preţurilor. Perioada medie de calcul este în curs de extindere şi va ajunge la 40 de ani (adică întreaga carieră) în anul 2028;

Contribuţiile pentru pensii se plătesc până la un plafon al veniturilor de 55.020 euro/an, ceea ce corespunde unui procent de 142% din salariul mediu. Nivelul contribuţiei este de 12,6% din venit, circa 0,43% din PIB. Referitor la acest aspect, cheltuielile din PIB pentru pensiile de stat reprezintă un procent de 12,3% iar pentru cele private de 0,2%. Pensiile nu se impozitează.
Pe parcursul ultimilor ani, Austria a reformat mai multe elemente ale sistemului naţional de pensii. Astfel, pilonul I a fost transformat într-un sistem naţional de contribuţii definite şi a fost introdus pilonul III. În cadrul celui de-al doilea pilon de pensii a fost implementată o nouă schemă de plăţi compensatorii. Potrivit acestei scheme, fiecare angajator trebuie să transfere 1,53% din salariul lunar al unui angajat într-un fond înfiinţat special în acest scop.
Pensionarea înainte de vârsta de 65 de ani conduce la reducerea pensiei cu 4,2% pentru fiecare an de pensie anticipată iar pentru pensionarea târzie se alocă un procent suplimentar de 4,2% între 65 şi 68 de ani;

Cumularea salariului cu pensia este posibilă, dar există o limită a câştigurilor. Astfel, în situaţia în care pensionarii cu vârsta mai mică de 65 de ani câştigă mai mult de 349 euro/lună, pensia este complet retrasă. După vârsta de 65 de ani, este permisă obţinerea de câştiguri nelimitate.

Administrarea pilonului II de pensii se realizează de către Ministerul federal al Finanţelor şi de Autoritatea pentru Piaţa Financiară.

Iniţiatorii pilonului II au fost angajaţi din toate domeniile de activitate şi angajatorii, conform prevederilor contractelor colective de muncă, care au fost semnate de comitetele patronale ale întreprinderilor şi sindicate.   

Domeniul de aplicare al pilonului II:

- salariaţii din sectorul privat pot participa la toate sistemele de pensii;

- persoanele care desfăşoară activităţi independente pot contribui la acest fond de pensii dacă sunt angajaţi cu carte de muncă şi au semnat un acord cu un fond de pensii;

- funcţionarii şi angajaţii din sectorul public pot să contribuie la un fond de pensii.

B. - beneficiile legate de familie

Alocaţia pentru copii se acordă până la vârsta de 18 ani sau până la vârsta de 26 de ani în cazul copiilor care continuă studiile şi până la 21 de ani, în cazul celor care sunt în căutarea unui loc de muncă
. 


Alocaţia nu se acordă în cazul copiilor peste vârsta de 18 ani, care au venituri ce depăşesc 8.725 euro/an. 


Cuantumul prestaţiilor pe copil/lună: 


• 0-3 ani - 109,70 euro;


• 3-10 ani - 117,30 euro;


• 10-19 ani - 136,20 euro; 


• 19- 26 ani - 158,90 euro. 


Pentru familiile cu 2 copii, cuantumul creşte cu 12,8 euro/lună. Pentru familiile cu 3 copii, cuantumul creşte cu 25,5 euro/lună.  


Pentru mai mulţi copii cu handicap se acordă un supliment de 138,3 euro/lună. Pentru familiile numeroase se acordă un supliment de 36,40 euro/lună.


Indemnizaţia pentru creşterea copilului se acordă indiferent dacă părintele desfăşoară o activitate sau nu. Suma primită este de 14,53 euro/zi, până la vârsta de 30 de luni a copilului. În cazul gemenilor se acordă încă 50% din această sumă. 


Nu se acordă alocaţii pentru copii în situaţia în care aceştia au împlinit 18 ani şi desfăşoară o activitate pentru care obţin un venit anual de 10.000 euro/an.

C. - asigurările de sănătate

În contextul crizei economice, s-au făcut eforturi pentru a dezvolta un tip de asistenţă socială care să armonizeze prevederile aplicate de landuri. Rata de referinţă este în prezent de 772,40 euro brut, adică 733 euro net pentru persoanele singure, de 1.099 euro net pentru cupluri şi de 131,94 euro pentru un copil.

 
Acest beneficiu trebuie să acopere toate costurile de întreţinere, inclusiv costurile de întreţinere a locuinţelor, fiind indexată periodic.  

Sistemul medical este finanţat, în special, din contribuţiile de asigurări sociale de sănătate, ponderea fiind de circa 45%. 

Angajaţii şi angajatorii plătesc, în mod egal, o cotă de 7,65% din venituri pentru asigurările de sănătate, 1,4% pentru asigurarea de accidente de muncă şi 22,8% pentru fondul de pensii. Rezidenţii care desfăşoară activităţi independente plătesc în întregime aceste cote.

Plata contribuţiei de asigurări sociale reprezintă, practic, asigurarea obligatorie pentru rezidenţii care desfăşoară diferite activităţi lucrative, independent de nivelul veniturilor. Deoarece asiguratul nu are dreptul de a alege între o asigurare obligatorie de sănătate şi una privată, aceasta din urmă are doar o funcţie de completare a celei obligatorii.

Plafonul salarial pentru calculul contribuţiilor este de 4.200 euro/lună.

Persoanele aflate în întreţinerea unei persoane asigurate sunt acoperite de asigurarea titularului, fără ca acest lucru să aibă vreun efect asupra cuantumului contribuţiilor plătite obligatoriu pentru sistemul medical. 

Modalitatea de asigurare printr-o asigurare medicală privată este stabilită prin contracte în mod liber convenite, primele fiind calculate în conformitate cu o serie de criterii: în funcţie de risc, vârstă, starea de sănătate şi sexul persoanei asigurate. 

În cadrul sistemului public obligatoriu, serviciile cuprind tratamentele pentru boli și accidente, de orice tip. În principal, ele constau din
:

- asistenţă medicală spitalicească;

- asistenţă medicală la domiciliu;

- transportul la/de la unitatea medicală;

- asistenţă pentru maternitate;

- tratament stomatologic, proteze dentare;

- servicii de medicină preventivă, controale pentru depistarea precoce a bolilor;

- măsuri de reabilitare, ergoterapie, tratament balnear;

- acordarea de sume în numerar sub forma unei compensații/ zi, în cazul în care asiguratul nu mai este plătit la locul de muncă sau o compensare de 50% din salariu/ zi, în cazul în care asiguratul continuă să primească 50% din salariu.

Având în vedere procentul ridicat al persoanelor care dispun de o asigurare socială, asigurările private de sănătate sunt responsabile pentru asigurarea accesului la medicii care nu au nicio relație contractuală cu sistemul de asigurări sociale sau pentru acoperirea costurilor suplimentare, prin solicitarea creşterii confortului în cazul internării într-un spital de stat sau într-un spital privat. Circa 19% din paturile de spital sunt deţinute de instituţiile de asigurări sociale, 16% de organizaţiile private nonprofit şi doar 6% sunt private.

Astfel, asigurarea medicală privată este oferită sub două forme principale:

- asigurarea costurilor de spitalizare; 

- asigurarea beneficiilor zilnice. 

Nivelul sumelor acordate depinde de prima plătită pentru asigurare. Schemele de asigurare diferă de la o societate de asigurare la alta.

Contractele private sunt concepute ca o „relaţie contractuală pe viaţă”, cu excepția asigurărilor de grup, cele de compensare zilnică a beneficiilor și cele prin care se asigură serviciile stomatologice, asigurătorul fiind împiedicat de a impune limitări şi neavând dreptul de a rezilia contractul în mod unilateral. 

Criteriile de ajustare a primelor achitate sunt următoarele: 

- un indice convenit de comun acord la semnarea contractului;

- creșterea speranței de viaţă a persoanei asigurate;

- frecvența de a recurge la obţinerea beneficiilor şi nivelul cheltuielilor de spitalizare;

- creşteri ale nivelului plătit pentru asigurarea obligatorie, stabilite prin lege sau hotărâri ale landurilor;

- modificări structurale ale sistemului austriac de sănătate. 

Societăţile de asigurări de sănătate sunt obligate să acumuleze/ păstreze o sumă în contul asiguratului, care să poată fi utilizată odată cu înaintarea în vârstă a acestuia, cu scopul de a preveni din punct de vedere financiar incidenţa mai mare a bolilor la bătrânețe şi riscul existent în perioada când persoanele au venituri mai mici. Din acest motiv, primele plătite de persoanele tinere asigurate este mai mare cu 10% decât valoarea corespunzătoare de risc.

În principiu, asigurările de sănătate acoperă tratamentul bolilor care apar pe durata contractului de asigurare, cu excepţia cazului în care există acorduri de natură diferită. Există, de obicei, un timp de aşteptare la începutul unui contract, ceea ce înseamnă că pentru bolile tratate în această perioadă nu există nicio asigurare.
O trăsătură specifică este aceea că primele plătite pot fi rambursate persoanelor asigurate sau pot fi returnate ca beneficii, dacă o anumită perioadă de timp, convenită prin contract, nu sunt solicitate servicii medicale.

D. - prestaţiile de invaliditate

Nu există o aplicare uniformă a pensiei de invaliditate. Aceasta se calculează în mod individual, luând în considerare vârsta solicitantului, precum şi durata perioadei de asigurare şi de plată a contribuţiilor.


Pensia de invaliditate se plătește în 14 tranşe anuale, în lunile aprilie şi octombrie, ratele de pensie incluzând un supliment.


Pensia de invaliditate se acordă în acelaşi cuantum ca şi pensia pentru limită de vârstă atunci când se ajunge la vârsta de pensionare, transformarea tipului de pensie realizându-se în baza unei cereri.

E. - serviciile de asistenţă socială
În 2014, standardele minime pentru îndeplinirea condiţiilor de primire a serviciilor de asistenţă socială sunt următoarele:

- persoane singure: 813,99 euro/ lună;

- cupluri: 610,49 euro/ persoană;

- copiii peste 18 ani: 407 euro/ lună;

- copiii minori: 219,78 euro/ lună.

Sumele suplimentare acordate categoriilor de persoane care se află sub standardul minim sunt următoarele:

- persoane singure: 203,50 euro/ lună;

- cupluri: 152,62 euro/ persoană;

- persoanele care au atins vârsta normală de pensionare sau nu sunt capabile să lucreze de cel puţin un an: 109,88 euro/ lună;

- copii peste 18 ani: 101,75 euro/ lună.

Landurile pot oferi beneficii suplimentare, veniturile obţinute, ajutoarele de şomaj, plăţile de întreţinere, alte venituri fiind luate în considerare la calculul acestor sume.

F. - beneficiile de şomaj şi alocaţia de reconversie profesională;

Ajutorul de şomaj se acordă doar persoanelor care au plătit asigurări sociale. 

Scopul acordării unui venit minim de inserţie este acela de a se asigura protecţia  cetăţenilor ale căror resurse proprii nu sunt suficiente pentru a acoperi costurile vieţii cotidiene, pentru a avea o viaţă decentă. Specific fiecărui land, asistenţa de bază poate fi completată cu alte tipuri de alocaţii pentru acoperirea nevoilor specifice
.

G. - beneficiile pentru locuinţă 

În Austria nu se aplică nicio schemă privind sistemul de housing benefit.

BELGIA
A. - pensionarea pentru limită de vârstă, anticipată, pe caz de boală şi pensia de urmaş
Potrivit prevederilor legale
, vârsta legală de ieşire la pensie este fixată la 65 ani pentru bărbaţi şi femei
. Angajatul nu este obligat să iasă la pensie, dacă angajatorul este de acord. Există regimuri speciale pentru anumiţi salariaţi: mineri, lucrători în marină, personalul navigant din aviaţia civilă.


Sistemul de pensionare belgian cuprinde 3 regimuri de pensionare pe bază de carieră: regimul lucrătorilor salariaţi, regimul funcţionarilor, regimul lucrătorilor independenţi. Se aplică excepţii pentru carieră lungă.

Este posibilă pensionarea anticipată, după anul 2016 condiţiile fiind următoarele: vârsta minimă - 62 de ani, perioada de cotizare - 40 de ani. Excepţiile pentru carieră lungă: 60 ani şi 42 ani de carieră sau 61 ani şi 41 ani de carieră, 

În sectorul public, pensionarea anticipată este posibilă cu condiţia de a avea minimum 5 ani de activitate în sectorul public, cu creşterea progresivă a acestui prag în următoarea perioadă. 


Există praguri diferite pentru unele activităţi, în domeniul căilor ferate – vârsta 55 ani şi 30 ani contribuţie; poliţie – vârsta 58 de ani şi 20 ani vechime.

Valoarea punctului de pensie reprezintă un procent de 1,33% din venituri pentru fiecare an de contribuţie la sistemul de pensie (obligatoriu 45 de ani). Pensia pentru limită de vârstă este stabilită în funcţie de trei elemente: carieră, salarii şi situaţia familială, rata pentru calculul pensiei pentru un pensionar singur fiind de 60% iar pentru cel cu un soţ dependent, 75%.

Nivelul pensiilor este reevaluat în funcţie de indicele preţurilor de consum („indice de sănătate”) şi în funcţie de un coeficient aplicat pentru creşterea standardului de viaţă (diferit pentru fiecare an).

Pensia integrală este plătită după îndeplinirea a 45 de ani de contribuţie.

Plăţile suplimentare de vacanţă sunt plătite o dată pe an, fiind acordate la un plafon de 585,83 euro/ an pentru o singură persoană şi de 731,92 euro/ an pentru un pensionar cu un soţ dependent.

Nivelul contribuţiei este de 8,9%/ lună, circa 0,39% din PIB. Cheltuielile din PIB pentru pensiile de stat reprezintă 8,9% iar pentru pensiile private de 3,3%.

Pensiile sunt impozabile. Veniturile din pensii dau dreptul la o reducere de impozit de maxim 1.781,29 euro/ an pentru fiecare pensionar. 

Reducerea fiscală este supusă unor restricţii pentru fiecare soţ separat. Primul criteriu vizează raportul dintre cuantumul pensiei şi venitul total impozabil. Al doilea criteriu priveşte suma totală impozabilă. Dacă nivelul pensiei este mai mic de 19.740 euro/ an se aplică reducerea integrală. Peste un cuantum de 39.480 euro/ an se aplică doar o treime din reducere. Reducerea fiscală şi pragurile sunt ajustate anual în conformitate cu indicele preţurilor de consum.

Printre măsurile de sustenabilitate a bugetului de asigurări sociale se numără:  

- pensionarii cu o pensie peste un prag minim plătesc o contribuţie de asigurări sociale de sănătate şi invaliditate de 3,55%. 

- pragul minim este de 1.255,42 euro/ lună, începând cu anul 2008 pentru un pensionar singur;

- se achită o taxă de "solidaritate" pentru toate tipurile de pensii (de stat, profesionale sau private), de la un nivel de 2.012,75 euro / lună pentru un pensionar singur şi 2.373,58 euro / lună pentru un pensionar cu persoane aflate în întreţinere. Taxa este cuprinsă între 0,5% şi 2% din nivelul brut al pensiei.

- de la reforma sistemului de pensii, din anul 2003, schemele private de pensii trebuie să ofere o garanţie minimă, care este de 3,75% pentru contribuţiile angajaţilor şi de 3,25% pentru contribuţiile angajatorului. Garanţia trebuie să fie aplicată pe toată durata de viaţă a persoanei care cotizează. Conform legii, toate schemele care funcţionează în cadrul pilonului II asigură o pensie privată minimă şi pot indexa sumele acordate cu rata inflaţiei. 

Legea referitoare la pensiile complementare din 29 aprilie 2003, numită şi Legea Vandenbroucke, reglementează domeniul pensiilor profesionale în Belgia. Legea a încercat să modernizeze vechiul sistem de pensii profesionale, introducând avantajele pensiilor finanţate prin capitalizare - responsabilizarea lucrătorilor, legătura directă dintre cotizare şi pensie, etc. 

Condiţiile de afiliere menţionează că lucrătorii se pot integra într-un plan de pensii complementare, având dreptul să refuze acest demers. Planul de pensii complementare se elaborează în funcţie de salariu şi de durata carierei profesionale. Nicio modificare a planului nu poate diminua nivelul pensiei stabilite iniţial. Pensia nu poate fi acordată înainte de împlinirea vârstei de 60 de ani iar acordarea ei se poate face, la cerere, sub formă de rentă. În situaţia ieşirii de sub incidenţa planului de pensie, rezervele pot fi mutate în alt fond de pensii dintr-un sector prevăzut de lege. Decretul de aplicare a legii
 precizează regulile de finanţare şi de gestionare ale acestor fonduri. 

B. - beneficiile legate de familie

Prestaţiile legate de familie se obţin indiferent de vârsta sau de modalitatea de angajare a solicitanţilor: persoane angajate, care desfăşoară activităţi independente, şomeri, persoane cu dizabilităţi sau pensionari.

Alocaţiile sunt acordate până la data de 31 august a anului calendaristic în care copilul împlineşte vârsta de 18 ani. Până la vârsta de 25 de ani, copilul trebuie să urmeze un ciclu de studii superioare. În plus, copilul trebuie să locuiască în Belgia, într-o ţară membră a SEE sau într-un stat cu care Belgia a încheiat un acord de securitate socială. În caz contrar, legislaţia prevede o serie de dispense ministeriale generale sau individuale.

Pentru persoanele aflate în şomaj, angajaţii cu dizabilităţi (după 6 luni de muncă) şi pensionarii, aceste prestaţii sunt acordate în funcţie de veniturile gospodăriei în care sunt crescuţi copiii.

Se pot acorda venituri suplimentare pentru un copil cu handicap cu vârsta mai mică de 21 de ani, alocaţia pentru copii orfani, suplimentul de vârstă, suplimentul prevăzut pentru un copil al unei persoane în şomaj de mai mult de şase luni, etc.

Pentru angajaţii din sectorul public, cuantumul prestaţiilor acordate este stabilit conform fişei fiscale de la ultimul angajator. 

Pentru această schemă, cuantumul prestaţiilor familiale sunt următoarele:

 
- primul copil - 90,28 euro;

- al doilea copil - 167,05 euro;

- al treilea copil şi pentru fiecare copil ulterior - 249,41 euro.

- beneficiu de familie pentru un copil orfan - 346,82 euro/ copil.

Cuantumul suplimentului pentru şomeri şi pensionari:


• primul copil: 40,01 euro/ lună; 


• al 2-lea copil: 24,80 euro;


• al 3-lea copil şi următorii: 4,35 euro.


Cuantumul suplimentului pentru persoane aflate în incapacitate temporară de muncă: 


• primul copil: 86,08 euro/ lună;


• al 2-lea copil: 24,80 euro;


• al 3-lea copil şi următorii: 4,35 euro.


- Alocaţia pentru orfani: 301,92 euro pentru fiecare copil, inclusiv suplimentul care se acordă în funcţie de vârsta copilului. 


- Alocaţia suplimentară pentru copiii cu handicap acordată în funcţie de gradul de handicap: valoare minimă 353,58 euro - valoare maximă 413,75 euro. 


Indemnizaţia pentru creşterea copilului


Se acordă persoanelor care îşi întrerup activitatea pentru a avea grijă de copii: 
- maxim 3 luni de concediu la întreruperea unei activităţi cu normă întreagă, înainte de împlinirea vârstei de 6 ani a copilului; 


- maxim 6 luni de concediu la întreruperea unei activităţi cu jumătate de normă, înainte de împlinirea copilului a vârstei de 6 ani; 


Cuantumurile sunt diferenţiate în funcţie de întreruperea totală sau parţială a activităţii profesionale: 


- întrerupere totală: 684,94 euro; 


- întrerupere parţială: între 342,46 şi 580,90 euro. 

 
Subvenţia de naştere este următoarea:

 
- prima naştere: 1,223,11 euro;

- a doua naştere: 920,25 euro;

- fiecare dintre copiii care rezultă dintr-o naştere multiplă: 1.223,11 euro;

 

Subvenţia pentru adopţia unui copil: 1.223,11 euro.

C. - asigurările de sănătate

Belgia are un sistem de asigurări de asistenţă medicală obligatorie care acoperă întreaga populaţie (cu unele restricţii pentru persoanele care desfăşoară activităţi independente). Această activitate este asigurată prin intermediul fondurilor de asigurări de sănătate private, non-profit. Înscrierea într-un fond de sănătate este obligatorie, dar alegerea fondului de boală este liberă. Prin lege, în prezent, înscrierea în fondurile de sănătate este închisă pentru noii intraţi pe piaţa muncii. Serviciile, costurile şi contribuţiile sunt identice pentru toate fondurile
.

Asistenţa medicală spitalicească este asigurată fie de sectorul privat non-profit, fie de spitalele publice. Sistemul de finanţare a spitalului distinge serviciile medicale de cele non-medicale. Acestea din urmă se referă la costurile de spitalizare generale şi la cheltuielile de cazare, inclusiv costurile echipamentelor şi plata personalului medical. Remuneraţia se bazează pe principiul taxă-pentru-serviciu. Serviciile medicale sunt pe deplin integrate în sistemul de asigurări de sănătate şi sunt acoperite de fondurile de asigurări de sănătate. 


În acelaşi timp, sistemul belgian este caracterizat de aplicarea coplăţii, care acoperă aproximativ 20-25% din totalul cheltuielilor pentru sănătate. Costurile medicale includ:


- îngrijiri medicale furnizate de medici, stomatologi, fizioterapeuţi, asistenţi medicali şi alţi furnizori de îngrijire; - specialităţi farmaceutice şi preparate medicale; - îngrijirea tehnică, cum ar fi operaţii, radiografii, analize de laborator, teste tehnice; - îngrijirea în spitale de psihiatrie (numai pentru primele 365 de zile); - cota forfetară pentru medicamente în timpul spitalizării; 
- nutriţia enterală prin cateter sau gastrostomie pentru persoanele mai tinere de 19 ani; - materiale pentru endoscopie şi viscerosinteză;              - materiale pentru implanturi
. 


Nu există politici suplimentare care să acopere coplata. Cu toate acestea, guvernul belgian a introdus o serie de mecanisme de protecţie socială pentru persoanele fără venituri şi bolnavii cronici, cel mai important fiind plafonul de facturare maxim, calculat în funcţie de venituri.


Pachetul obligatoriu de asigurare şi taxele oficiale sunt definite în mod explicit, având la bază un proces complex de negocieri, care implică fondurile de asigurări de sănătate, furnizorii, guvernul central şi cele regionale, precum şi reprezentanţi ai angajatorilor şi angajaţilor, care sunt plătitorii sistemului. Prin comparaţie cu celelalte ţări europene, gradul de acoperire al serviciului este foarte larg, cuprinzând multe servicii de stomatologie şi de îngrijire în instituţii speciale pentru persoanele în vârstă. Elementele care nu sunt incluse în pachet sunt serviciile de ortodonţie, obţinerea de produse farmaceutice mai puţin necesare, fizioterapia, acupunctura şi homeopatia.


Asigurarea suplimentară joacă un rol important în ceea ce priveşte finanţarea spitalelor. Pacienţii pot fi taxaţi cu o parte din preţul materialelor utilizate, în special cei care optează la internare pentru o cameră single. De asemenea, medicii specialişti care nu subscriu la taxele oficial negociate au posibilitatea să practice alte tarife pentru toţi pacienţii, cu excepţia celor aparţinând grupurilor vulnerabile. Tarifele percepute pot fi mai mari cu procente cuprinse între 100-300%.


În plus faţă de asigurarea suplimentară, persoanele care desfăşoară activităţi independente pot obţine o asigurare voluntară substitutivă de sănătate. Pachetul de beneficii este restrâns şi acoperă riscurile minore:


- îngrijirea ambulatorie;


- obţinerea de medicamente;


- îngrijirea stomatologică primară.

D. - prestaţiile de invaliditate
Prestaţiile de invaliditate se acordă în următoarele condiţii:

- solicitantul trebuie să fie înregistrat într-un fond de asigurări de sănătate;

- să fi lucrat o perioadă de 120 de zile într-un interval de şase luni. Anumite perioade de inactivitate, de exemplu concediul de odihnă, concediul medical, etc., sunt considerate perioade de lucru;

- să deţină un certificat de expertiză privind incapacitatea de muncă pentru o perioadă de un an;

- să fi plătit contribuţiile minime obligatorii, la bugetele de asigurări sociale.

 


Pentru persoanele care desfăşoară activităţi independente:

- să fi absolvit un stagiu de muncă de minimum 6 luni;

- să demonstreze că a plătit contribuţii suficiente pentru plata compensaţiilor într-o perioadă de referință anterioară incapacităţii de muncă;

- să nu existe o perioadă de întrerupere mai mare de 30 de zile între data intrării în incapacitate de muncă şi ultimul trimestru de plată a contribuţiilor de asigurări sociale.

E. - serviciile de asistenţă socială
Prestaţiile de asistenţă socială se acordă de către CPAS (Centrul de Asistenţă Socială) oricărei persoane care îndeplineşte toate condiţiile legale: naţionalitate, rezidenţă, vârsta şi nivelul resurselor.

• în cazul în care solicitantul locuieşte cu un partener cu care împarte cheltuielile de uz casnic (chirie, energie, etc), suma maximă acordată este de 544,91 euro/ lună;

• în cazul în care solicitantul locuieşte singur, suma maximă acordată este de 817,36 euro/ lună;

• dacă solicitantul are în îngrijire un copil minor, suma maximă acordată este de 1089,82 euro/ lună.

Scopul acordării unui venit minim de inserţie este acela de a garanta dreptul la integrare socială prin intermediul unui loc de muncă. De asemenea, la nivelul regiunilor, se poate acorda un venit de integrare, care este însoţit de un plan de integrare întocmit de autorităţile de profil.

Venitul de integrare trebuie să garanteze un minim de resurse necesare pentru  trai, pentru persoanele care nu dispun de resurse suficiente şi care nu sunt în măsură să obţină astfel de resurse prin eforturi proprii.

F.  - beneficiile de şomaj şi alocaţia de reconversie profesională

Potrivit prevederilor Legii privind dreptul la integrare socială, orice adult cu vârsta mai mică de 25 de ani are dreptul la integrarea socială, la un loc de muncă adaptat capacităţilor sale personale, în termen de trei luni de la depunerea solicitării, în cazul în care îndeplineşte condiţiile legale
:

- rezidenţă efectivă pe teritoriul Belgiei;

- vârsta; 

- naţionalitatea;

- nivelul veniturilor;

- cadrul de muncă - capacităţi psihice şi intelectuale.

Condiţiile de acordare a ajutorului de şomaj:

- solicitantul a lucrat un număr minim de zile (între 312 şi 624) într-o anumită perioadă de timp (de la 21 la 42 de luni), în funcţie de vârstă;

- a fost disponibilizat;

- să aibă o stare de sănătate care să-i permită să lucreze;

- să fie înregistrat ca solicitant al unui loc de muncă, să fie pregătit să accepte un loc de muncă adecvat sau să urmeze un curs de formare oferit de o instituţie de profil. În cazul în care se constată lipsa de disponibilitate a solicitantului, acordarea ajutorului de şomaj se poate sista;

- să aibă vârsta mai mică de 65 de ani.

Ajutoare suplimentare se pot acorda în situaţia în care vârsta solicitantului este mai mică de 60 de ani, are dreptul la obţinerea de beneficii pentru şomaj, etc.

G. - beneficiile pentru locuinţă 

În Belgia nu se aplică nicio schemă privind sistemul de housing benefit la nivel naţional. La nivel regional se aplică diferite scheme de finanţare al căror cuantum variază de la o municipalitate la alta.

CEHIA

A. - pensionarea pentru limită de vârstă, anticipată, pe caz de boală şi pensia de urmaş
Vârsta de pensionare va creşte progresiv până la 67 de ani, în anul 2028.  În prezent, un bărbat născut în anul 1950 se poate pensiona la vârsta de 62 ani şi 6 luni, unul născut în anul 1960 se poate pensiona la 64 de ani şi 2 luni, iar unul născut în anul 1977 se poate pensiona la 67 de ani.


Pentru femei, vârsta de pensionare diferă în funcţie de numărul de copii crescuţi. Pentru femeile cu doi copii, de exemplu, vârsta de pensionare este în prezent de 58 de ani şi 4 luni, pentru cele născute în anul 1950 este de 62 de ani şi 2 luni şi va fi de 67 de ani pentru cele născute în anul 1977. 


Numărul de ani de contribuţie va creşte progresiv:


- 31 de ani,  pentru persoanele pensionate în anul 2015;


- 35 de ani, după anul 2018.


Pensionarea anticipată se acordă dacă solicitantul îndeplineşte cumulativ următoarele condiţii:


- are numărul minim de ani de cotizare, ca în cazul pensionării la termen;


- are vârsta legală;


- este parţial activ.


Dacă solicitantul se află în categoria în care vârsta de pensionare este mai mică de 62 de ani, poate solicita pensionarea anticipată la vârsta de 59 de ani, dacă se află în categoria în care vârsta de pensionare este mai mică de 63 de ani, poate solicita pensionarea anticipată la vârsta de 60 de ani, iar dacă de află în categoria în care vârsta de pensionare este de 66 de ani, pensionarea anticipată se poate solicita cu 5 ani mai devreme. Cuantumul pensiei este redus în cazul pensionării anticipate.

Valoarea punctului de pensie reprezintă un procent de 1,5% din venituri pentru fiecare an de contribuţie la sistemul de pensie (35 de ani de contribuţie). Valoarea minimă a pensiei de bază este de 2.170 CZK/ lună
, echivalentul a 9,5% din venituri, plus 1,50% pentru fiecare an de asigurare care depăşeşte 15 ani. 

Nu există nici o prevedere legală pentru indexarea valorii de bază a pensiei. În practică, pensiile în plată sunt indexate cu indicele inflaţiei, plus o treime din creşterea salariilor reale;

Din anul 2015, câştigurile luate în calcul pentru stabilirea pensiei cuprind ultimii 30 de ani de muncă. 

Nivelul contribuţiei la bugetele de asigurări sociale este de 21,5%, reprezentând 0,85% din PIB, cheltuieli din PIB pentru pensiile de stat reprezentând 7,4%, iar pentru pensiile private de 0,4%.
Pensiile pentru limită de vârstă nu sunt impozitate până la o valoare de 198.000 CZK/ an, peste acest cuantum, impozitul fiind de 15%.

Rata de contribuţie pentru o pensie voluntară suplimentară este de 2,8%. Pentru pensionarea întârziată se acordă un spor de 6%/an, peste vârsta de 65 de ani.

Reforma sistemului de pensii din anul 2010 a permis cumulului pensiei cu salariul, sporul acordat în acest caz pentru pensionarea întârziată fiind de 0,4%/an.  

Pentru pensionarea anticipată se prevede reducerea pensiilor cu un procent de 6%/an (după 25 de ani de contribuţie).

B. - beneficiile legate de familie


Alocaţia pentru copii se acordă pe trei nivele, în funcţie de vârsta copiilor: 


• până la 6 ani - 500 CZK (aprox. 19,19 euro/ lună); 


• 6-15 ani - 610 CZK (aprox. 23,41 euro); 


• 15-26 ani - 700 CZK (aprox. 26,87 euro). 


Alocaţia parentală se acordă în 3 modalităţi, în funcţie de opţiunea părinţilor: 


- acordarea rapidă a alocaţiei parentale - imediat după plata prestaţiei de maternitate sau a unei prestaţii echivalente, acordate tatălui, la un nivel de 11.400 CZK (aprox. 437,62 euro) până la împlinirea de către copil a vârstei de 2 ani; 


- acordarea standard a alocaţiei parentale - imediat după plata prestaţiei de maternitate sau a unei prestaţii echivalente, acordate tatălui, la un nivel de 7.600 CZK (aprox. 291,75 euro) până la împlinirea de către copil a vârstei de 3 ani; 


- acordarea lentă a alocaţiei parentale - imediat după plata prestaţiei de maternitate sau a unei prestaţii echivalente, acordate tatălui sau chiar de la data naşterii copilului dacă nu există un drept la prestaţia de maternitate, la un nivel de 7.600 CZK (aprox. 291,75 euro) până la împlinirea de către copil a vârstei de 21 de luni sau la un nivel redus de 3.800 CZK (aprox. 145,78 euro) până la împlinirea copilului a vârstei de 4 ani. 


În cazul copiilor cu handicap, părintele este îndreptăţit la primirea unei alocaţii parentale, la un nivel de 7.600 CZK (aprox. 291,75 euro) până la împlinirea de către copil a vârstei de 7 ani, din ziua în care copilul a fost diagnosticat cu o formă de handicap pe termen lung. 

Tatal copilului sau soţul mamei pot solicita un beneficiu pentru creşterea copilului în două cazuri:

- în cazul în care acesta a încheiat un contract scris cu mama prin care îşi asumă îngrijirea copilului nou-născut;

- în cazul în care mama nu poate să aibă grijă de copil din motive de sănătate.

- venitul pe familie nu a atins un prag mai mare de 2,4 ori decât venitul minimul de existenţă.

Acest venit minim este definit separat pentru fiecare membru al unei gospodării:

- părinţi: 3.140 CZK, respectiv 2.830 CZK;

- copii dependenţi, cu vârsta mai mică de 6 ani: 1.740 CZK, cu vârsta cuprinsă între 6-15 ani: 2.140 CZK, cu vârstă cuprinsă între 15-26 ani: 2.450 CZK.

C. - asigurările de sănătate

Serviciul de asistenţă medicală al Cehiei este descentralizat şi funcţionează mai mult ca un sistem privat de asigurări medicale. Asiguraţii plătesc contribuţiile direct către societatea de asigurări de sănătate, care, la rândul ei, plăteşte furnizorii de servicii medicale, în mod direct, astfel încât nu este nevoie de rambursarea vreunei sume.

Potrivit Legii privind asigurările de sănătate (1997), cu modificările ulterioare, statul plăteşte prima de asigurare de la bugetul de stat pentru asiguraţi, în următoarele situaţii
:

- copiii fără mijloace de subzistenţă, adică persoana care urmează o formă de studii până la vârsta de 26 de ani;

- pensionarii care primesc pensia acordată înainte de data de 1 ianuarie 1993;


- femeile în concediu de maternitate şi concediul parental;


- persoanele cu dizabilităţi, aflate în incapacitate de muncă, cele aflate în serviciul militar, cele care execută o pedeapsă în închisoare, etc.


Asigurarea obligatorie acoperă următoarele servicii (lista serviciilor plătite parţial de asigurat cuprinde 3.600 de servicii medicale). Printre acestea se regăsesc:

• tratamentul ambulatoriu şi staţionar (inclusiv diagnostic, reabilitare şi îngrijirea bolilor cronice); •  medicina de urgenţă; •  prevenţia; •  fertilizarea in vitro; • furnizarea de produse farmaceutice, articole medicale, echipamente şi produse stomatologice; •  tratamentul balnear şi asistenţa de specialitate; •  transport în interes medical etc.


Sistemul este finanţat în proporţie de 80,5% din asigurări obligatorii, 10,2% din impozite şi 8,3% din plăţi directe, toate contribuţiile având un plafon. Fiecare cetăţean îşi poate alege fondul de asigurare, pe care-l poate schimba după un an. Furnizorii privaţi de îngrijire ambulatorie (95%) şi spitalele publice (90% din numărul total de paturi) lucrează pe bază de contract cu fondurile de asigurare de sănătate.

D. - prestaţiile de invaliditate
O pensie de invaliditate este o formă de sprijin financiar pentru persoanele care nu sunt în măsură să se angajeze pe deplin în activităţi de muncă pe termen lung din motive de sănătate. Aceasta este împărţită în trei categorii, în funcţie de nivelul de handicap.

Dizabilitatea este evaluată în funcţie de gradul de severitate al reducerii capacităţii unei persoane de a lucra, valoarea de prag fiind de 35% din capacitatea de muncă:

- gradul I de invaliditate: 35% - 49%;

- gradul II de handicap: 50% - 69%;

- gradul III de handicap: peste 70%.


Dizabilitatea este recunoscută în cazul în care solicitantul:

• a fost evaluat de către un medic specialist; 
• nu a atins încă vârsta de 65 de ani; 
• nu îndeplineşte condițiile pentru a primi o pensie standard; 
• s-a încheiat perioada acoperită de asigurarea de pensie.

O pensie de invaliditate nu poate fi primită împreună cu o pensie pentru limită de vârstă. Pensia de invaliditate nu se mai acordă la împlinirea vârstei de 65 de ani, transformându-se într-o pensie pentru limită de vârstă.
E. - serviciile de asistenţă socială
Solicitantul trebuie să fie o persoană care nu are un venit minim care să-i asigure traiul zilnic. Sunt eligibile următoarele categorii de persoane:

- persoanele care nu lucrează şi nu sunt înregistrate ca solicitante de locuri de muncă la Oficiul pentru Muncă;

- persoanele înregistrate ca solicitante de locuri de muncă, dar care refuză să accepte locurile de muncă oferite sau participarea la cursurile de formare;

- persoanele aflate în detenţie sau minorii;

- persoanele care au fost amendate pentru că nu îşi trimit copiii la şcoală.

Alocaţia de trai reprezintă suma rămasă familiei după scăderea costurilor rezonabile cu locuinţa şi care este mai mică decât suma de subzistenţă. Cuantumul acordat este stabilit în mod individual pentru fiecare persoană din familie după evaluarea opţiunilor: 

- persoană singură: 3.410 CZK;

- primul adult din gospodărie: 3.140 CZK;

- al doilea adult din gospodărie: 2.830 CZK;

- copil până la vârsta de 6 ani: 1.740 CZK;

- copil în vârstă de 6 la 15 ani: 2.140 CZK;

- copil în vârstă de 15-26 ani: 2.450 CZK.

Minimul de existenţă este stabilit la un cuantum de 2.200 CZK.

F. - beneficiile de şomaj şi alocaţia de reconversie profesională

Numai o persoană care se află în evidenţele Oficiului pentru şomaj are dreptul la ajutorul respectiv. O astfel de persoană trebuie să fi contribuit la sistemul de asigurări de pensii cel puţin 12 luni în ultimii doi ani, aceeaşi prevedere aplicându-se şi persoanelor care desfăşoară activităţi independente sau angajaţilor care au contribuit într-o altă perioadă.

Sprijinul este acordat pentru intervalul de timp necesar pentru a găsi de lucru sau pe o perioadă de maxim:

- 5 luni pentru cei cu vârsta sub 50 de ani;

- 8 luni pentru cei cu vârsta cuprinsă între 50 şi 55 de ani;

- 11 luni pentru cei cu vârsta peste 55 de ani.

Cuantumul acestui ajutor se calculează ca procent din venitul mediu net al solicitantului din trimestrul anterior, înainte de depunerea cererii. 

Suma acordată scade treptat, fiind acordată astfel: 

• 65% în primele 2 luni;

• 50% în următoarele 2 luni;

• 45% în perioada rămasă.

Suma acordată reprezintă 45% din venitul mediu net anterior, pentru întreaga perioadă, în cazul în care o persoană care pleacă în mod voluntar din postul ocupat sau prin acordul părţilor.

G. - beneficiile pentru locuinţă 

În ceea ce priveşte sistemul de housing benefit la nivel naţional
, în cazul în care costurile de întreţinere a locuinţelor individuale devin excesive, o familie poate solicita sprijinul statului pentru acoperirea cheltuielilor, indiferent de forma prin care este deţinută proprietatea respectivă. Principalele condiţii de acordare vizează numărul de persoane care locuiesc în imobil (inclusiv chiriaşi) şi nivelul veniturilor acestora, cheltuielile solicitate drept sprijin trebuind să fie rezonabile. 

De această formă de ajutor pot beneficia şi rezidenţii altor state membre ale Uniunii Europene care locuiesc şi lucrează permanent în Cehia. Acordarea acestui beneficiu este condiţionat de:

- pragul de venituri al familiei, condiţia de acordare fiind aceea ca nivelul cheltuielilor cu locuinţa să depăşească 30% din venitul familiei (35% în zona Praga);

- costurile standardizate definite în decretele de stat.

Astfel, la un venit de 30.000 de coroane, ajutorul acordat poate fi de maxim 9.000 de coroane la nivel naţional, 10.500 la nivelul capitalei Praga
.

Ajutoarele sociale sunt destinate persoanelor cu venituri insuficiente, cu scopul de a crea condiţiile unei existenţe decente. Condiţia principală este aceea ca beneficiarii să aibă un salariu mic, care să nu poate fi mărit prin eforturi proprii. În situaţii deosebite, persoanele fără venituri pot beneficia de o alocaţie extraordinară.

DANEMARCA

A. - pensionarea pentru limită de vârstă, anticipată, pe caz de boală şi pensia de urmaş
În principiu, toate persoanele au dreptul la o pensie standard pentru limită de vârstă la împlinirea vârstei de 65 de ani
, perioada de cotizare fiind de 40 de ani. 

Vârsta de pensionare va creşte gradual la 67 de ani, în perioada 2019-2022, cu câte o jumătate de an la fiecare an.

Există un regim obligatoriu de pensii suplimentare (ATP) pentru lucrătorii salariaţi. Toate persoanele care au împlinit vârsta de 16 ani şi sunt angajate în Danemarca sunt acoperite de regimul ATP, cu condiţia să lucreze cel puţin nouă ore pe săptămână. Regimul ATP plăteşte, la cerere, pensii pentru limita de vârstă, la vârsta de 65 de ani. Dacă o cerere pentru pensie ATP se depune după vârsta de 65 de ani, cuantumul creşte cu aproximativ 5-8% pentru fiecare an în care cererea este amânată, până la vârsta de 75 de ani. Pensionarea nu este posibilă înainte de vârsta de 65 de ani.

Pensia pentru perioada de cotizare completă este de 5.096 DKK/ lună sau 61.152 DKK/ an, echivalent unui procent de 17% din veniturile medii
. Pensia de bază este redusă cu 30% în cazul în care venitul din muncă al solicitantului depăşeşte  un cuantum de 259.700 DKK/ an.
Pensia suplimentară este de 5.130 DKK/ lună, sau 61.560 DKK/ an pentru o persoană singură, respectiv 28.752 DKK/ an pentru o persoană căsătorită.

Pensiile publice pentru limită de vârstă (sumele de bază, specifice şi partea  suplimentară sunt ajustate anual, în conformitate cu creşterea veniturilor medii pe ultimii doi ani. În cazul în care creşterea nominală a salariilor depăşeşte 2%, cheltuielile sociale cresc cu 0,3%.

Pentru fiecare an de pensie întârziată peste vârsta de 67 de ani, sporul acordat este de  5,8%/ an.

Cheltuielile din PIB pentru pensiile de stat reprezintă un procent de 5,6%, iar pentru cele private de 4,3%. Contribuţiile la pensie ale salariaţilor reprezintă 0,53% din PIB, iar cele pentru pensiile ocupaţionale sunt cuprinse între 10,8% şi 17% din câştigurile angajaţilor. 

Sistemul de pensii pentru limită de vârstă şi invaliditate (pensiile sociale) sunt finanţate din impozite. Pensiile complementare (ATP) sunt finanţate prin cotizaţii (maximum 30 euro/ lună), o treime suportată de salariat şi două treimi de angajator.

Din anul 2001, toate veniturile provenite din economiile de pensii sunt impozitate cu 15%.

Măsuri de sustenabilitate a bugetului de asigurări sociale: 

- introducerea de scheme de pensie  finanţate integral din cotizaţii convenite între partenerii sociali, cu grad de acoperire universală;

- un sistem nou introdus în anul 2008, care se bazează pe un tipar modelat pe ratele dobânzii, 80% din contribuţii mergând la fondul de garantare iar 20% sub formă de bonusuri;

- pensiile ocupaţionale sunt instituite prin acordurile colective de muncă încheiate între angajatori şi sindicate. Acestea sunt plătite persoanelor care au împlinit vârsta de 60 de ani, sub formă de anuităţi, sume forfetare sau returnarea totală a plafonului acumulat. 

În ceea ce priveşte pensia voluntară anticipată, la împlinirea vârstei de 60 de ani, persoana eligibilă primeşte un certificat de pensionare anticipată. Dacă aceasta hotărăşte amânarea pensionării anticipate până la vârsta de 62 de ani, va primi pensia integral la acel moment. Dacă decide pensionarea la 60 de ani, va primi 91% din pensia integrală. Pentru a fi eligibil la pensionarea anticipată trebuie să fie îndeplinite următoarele condiţii:

· să locuiască în Danemarca;

· să aibă vârsta cuprinsă între 60 şi 67 de ani;

· să fi fost membru al unui fond de şomaj cel puţin 25 din cei 30 de ani anteriori intrării în şomaj şi să fi contribuit la regimul de pensionare anticipată;

· să fie apt de muncă şi să îndeplinească condiţiile pentru a primi prestaţii de şomaj;

· să nu fie titularul unei prestaţii sociale;

· să întrerupă orice activitate profesională timp de patru săptămâni de la pensionarea anticipată;

· persoana respectivă are dreptul să lucreze în timp ce primeşte pensie anticipată, iar orele lucrate vor fi scăzute din pensie. Pensia nu se mai acordă dacă perioada de lucru este mai mare de 29,6 ore/ săptămână.

Se poate solicita pensionarea anticipată dacă o persoană nu mai are posibilitatea să lucreze sau să se întreţină din motive fizice, mentale sau sociale. Pentru a se acorda pensionarea anticipată, trebuie ca toate celelalte posibilităţi de îmbunătăţire a capacităţii de muncă să se fi dovedit nule.

Iniţiatorii schemelor de pensii din pilonul II sunt reprezentanţi ai angajatorilor şi angajaţilor, precum şi liberii-profesionişti. Principalele tipuri de planuri sunt:  

- fondul sectorial de pensii prin capitalizare: participarea este obligatorie pentru toţi angajaţii, în baza convenţiei colective privind crearea fondului respectiv.

- fondurile de pensii ale întreprinderilor: aceste fonduri sunt posibile numai în absenţa unui fond sectorial. În acest caz, fondul poate fi înfiinţat la propunerea a cel puţin 50 de angajaţi, participarea acestora fiind obligatorie. Pot exista limite de vârstă minimă şi maximă pentru a intra în acest fond (25-30 ani, respectiv 55-60 ani). Crearea fondului este condiţionată de aprobarea obţinută din partea Autorităţii de supraveghere financiară.

Planurile sunt finanţate din contribuţiile angajatorilor şi angajaţilor. Contribuţia angajatului reprezintă un procent cuprins între 5% şi 15% din cuantumul salariului, circa 1/3 din valoarea contribuţiei, iar contribuţia angajatorului reprezintă circa 2/3 din valoarea contribuţiei.

B. - beneficiile legate de familie

Prestaţia familială pentru copil se acordă trimestrial copiilor, până la vârsta de 18 ani.

 
- până la 3 ani - 14.156 DKK (aprox. 1.898,96 euro/ an); 


- pentru copii cu vârsta între 3 - 6 ani - 12.792 DKK (aprox. 1.715,98 euro/ an);


- pentru copii cu vârsta între 7 - 18 ani - 10.064 DKK (aprox. 1.350 euro/ an). 


Indemnizaţia normală se acordă copiilor până la vârsta de 18 ani, în funcţie de vârsta copiilor, pentru persoana singură care are în îngrijire un copil sau pentru părinţii care sunt beneficiari de pensie pentru limită de vârstă: 4.556 DKK (aprox. 611,16 euro/an). 


Indemnizaţia suplimentară se acordă copiilor până la vârsta de 18 ani, în situaţia în care părintele, cu unul sau mai mulţi copii pe care îi are în întreţinere, primeşte alocaţii familiale pentru aceştia: 4.636 DKK (aprox. 621,89 euro/ an). 


Alocaţia specială se acordă copiilor până la vârsta de 18 ani, când nici unul dintre părinţi nu mai este în viaţă sau doar unul dintre părinţi este în viaţă, sau paternitatea nu a fost stabilită, ori în situaţia în care pensia părinţilor este sub un anumit nivel. 


Se poate acorda şi un supliment în funcţie de veniturile familiei, în cuantum de 23.256 DKK (aprox. 3.119,68 euro/ anual) 


Prestaţia pentru sarcini multiple se achită anual, pentru fiecare copil: 7.504 DKK (aprox. 1.006 euro/ an). 


Pentru studenţi se acordă o indemnizaţie specială în cuantum de 5.976 DKK (aprox. 801,65 euro/ an).

C. - asigurările de sănătate

Sistemul danez de sănătate este caracterizat prin descentralizarea serviciilor de îngrijire primară şi secundară. Accesul la îngrijirile medicale este universal (diagnosticare şi tratament, cu excepţia serviciilor stomatologice, fizioterapiei şi serviciilor medicale care necesită sistemul de co-plată) şi în mare parte gratuit, finanţarea fiind asigurată prin intermediul perceperii impozitelor
.


Responsabilitatea organizării şi gestionării ofertei de îngrijiri este rezervată instituţiilor statului de la nivel naţional, regional şi municipal.


Conform legislaţiei
, rambursarea integrală a costului medicamentelor se realizează cu acordul Agenţiei daneze a medicamentelor
. Sistemul de rambursare răspunde în primul rând nevoilor individuale ale pacienţilor, ţinându-se cont de valoarea terapeutică a medicamentelor, de preţul acestora în raport cu efectul pe care trebuie să îl producă şi de istoricul consumului medicamentos al pacientului. Rambursarea se realizează în funcţie de preţul cel mai mic al medicamentului. 

Agenţia stabileşte un plafon de rambursare a costurilor medicamentelor în cazul bolnavilor cronici. Totodată, pacienţii aflaţi în stadii terminale ale bolii beneficiază de medicamente gratuite cu acordul Agenţiei. 


Danezii au la alegere două tipuri de servicii ambulatorii în cadrul schemei de îngrijire primară a sănătăţii, unde afilierea este obligatorie:


- grupa 1 - accesul la serviciile secundare de sănătate este intermediat de medicina primară (de tipul medicinei de familie) unde utilizatorii trebuie să fie înscrişi; pacienţii au dreptul la servicii medicale fără plată; pacienţii pot consulta un alt medic generalist în afara celui ales, în cazul unor situaţii de urgenţă;


- grupa 2 - pacienţii pot consulta la alegere medicul generalist sau specialist, dar onorariile sunt liberalizate şi pacientul nu beneficiază decât de o rambursare parţială (egală cu costul serviciilor prestate de către un medic generalist în cadrul grupei 1).

Copiii sub 15 ani sunt încadraţi în grupa de sănătate a părinţilor sau a tutorelui, urmând să fie integraţi în grupa 1 sau 2 (la cerere), după împlinirea vârstei de 15 ani. Datorită costurilor serviciilor medicale mai ridicate corespunzătoare grupei a 2-a de îngrijire, majoritatea populaţiei (peste 98,5%) aparţine grupei 1. Aproximativ 20% din populaţia daneză deţine şi o asigurare privată, sub forma unei asigurări voluntare, care le oferă o acoperire complementară pentru serviciile medicale specializate.

De la 1 iulie 2002, cetăţenii pot opta pentru tratament fie în cadrul unui spital public, fie într-o clinică privată în Danemarca sau în străinătate, dacă timpul de aşteptare pentru tratament depăşeşte 2 luni, iar spitalul în cauză deţine un acord cu consiliul regional în acest sens. Începând cu 1 octombrie 2007 timpul de aşteptare pentru tratament a fost redus la o lună de zile. 

Prin asigurările de sănătate se asigură următoarele servicii:


- asistenţă medicală; - spitalizare gratuită; - indemnizaţii de boală; - concediu de maternitate şi de paternitate; - reabilitare profesională; - alocaţii pentru accidente de muncă şi boli profesionale; - prestaţiile în bani.

Prestaţiile pentru boală plătite de angajator se acordă timp de 2 săptămâni, dacă asiguratul a fost angajat timp de 8 săptămâni anterior îmbolnăvirii şi dacă a lucrat cel puţin 74 de ore în această perioadă. Prestaţiile pentru boală sunt considerate prestaţii pe termen scurt; după cel mult trei luni şi apoi la fiecare trei luni, angajatorul trebuie să reexamineze situaţia persoanei asigurate şi, dacă este necesar, să permită acesteia să urmeze un program de pregătire sau reabilitare profesională.

D. - prestaţiile de invaliditate
După producerea unui accident de muncă, solicitantul are dreptul la următoarele tipuri de compensare:

1. repararea prejudiciului permanent;

2. compensaţii pentru pierderea capacităţii de câştig;

3. compensarea pentru pierderea întreţinătorului familiei.

Consiliul Naţional pentru Accidente de Muncă analizează consecinţele prejudiciului suferit de o persoană angajată. În anul 2004, de exemplu, o vătămare permanentă de 100% a corespuns unei compensaţii de 817.500 DKK. 

Pierderea capacităţii de câştig se calculează în două moduri:

- scăderea directă a veniturilor, după întoarcerea în activitate;

- evaluarea posibilităţilor viitoare de câştiguri pentru persoana care nu mai poate lucra.

În cazul în care pierderea capacităţii de câştig este mai mică de 50%, întreaga sumă de compensare va fi plătită ca o sumă forfetară.

De asemenea, există diverse forme de compensare pentru supravieţuitorii accidentelor de muncă, care se calculează diferit pentru soţul supravieţuitor sau pentru copii supravieţuitori.

E. - serviciile de asistenţă socială
Sumele sociale acordate de municipalităţi variază în funcţie de vârstă şi de tipul familiei, cu respectarea criteriilor de acordare:

• persoane sub vârsta de 25 de ani:

- locuiesc în casă proprie: 397 euro/ lună; - locuiesc cu chirie: 823 euro/ lună; -  femei gravide: 1.278 euro/ lună; - persoane care au copii în îngrijire: 1.697 euro/ lună.

• persoane peste vârsta de 25 de ani:

- persoane care locuiesc singure: 1.278 euro/ lună; - persoane cu obligaţii: 1.697 euro/ lună;

Schemele de acordare a venitului minim sunt următoarele:

- şomeri, concedii medicale: venit disponibil 16.710 euro/ an;

- familii monoparentale cu un copil: 12.427 euro/ an;

- persoane cu dizabilităţi: 10.754 euro/ an.

F. - beneficiile de şomaj şi alocaţia de reconversie profesională

Prestaţia pentru şomaj se acordă dacă solicitantul a fost membru al unui fond de asigurare de şomaj pentru cel puţin 1 an, cu excepţia persoanelor care şi-au finalizat studiile sau cursuri de formare profesională.

Perioada maximă de acordare a acestui tip de ajutor este de 3 ani. 

Pentru a obţine dreptul de a beneficia de o nouă perioadă, cerinţa este ca solicitantul să fi desfăşurat o activitate cu  normă întreagă pentru o perioadă de minim  52 de săptămâni, pentru o asigurare integrală, sau cel puţin 34 de săptămâni, în cazul unei asigurări parţiale.

G. - beneficiile pentru locuinţă 

În Danemarca nu se aplică nicio schemă privind sistemul de housing benefit la nivel naţional, existând, totuşi, diferite scheme de finanţare la nivel municipal.

FRANŢA
A. - pensionarea pentru limită de vârstă, anticipată, pe caz de boală şi pensia de urmaş
Potrivit legislaţiei, Codul securităţii sociale
, Codul pensiilor civile şi militare
, Codul muncii
 şi Legii finanţării securităţii sociale, s-a prevăzut creşterea progresivă a vârstei de pensionare din regimul general de la 60 la 62 de ani, pentru cei născuţi după anul 1955. În acelaşi timp, limita de vârstă pentru pensionarea cu pensie integrală este de 67 ani, pentru cei născuţi după anul 1955. 

Pentru persoanele născute înainte de data de 1 iulie 1951, vârsta de pensionare este de 60 de ani.

Pensia de bază integrală se obţine automat, dacă vârsta asiguratului este cuprinsă între 65-67 ani, indiferent de trimestrele de contribuţie. Durata asigurării este de 150 trimestre pentru cei născuţi în anul 1943 şi înainte; 160 trimestre pentru cei născuţi în 1948 şi înainte; 161 trimestre pentru cei născuţi în anul 1949, 164 pentru cei născuţi în 1952; 166 pentru cei născuţi în 1955, 1956 şi 1957.

Ultima reformă a fost cea realizată prin aplicarea Legii din 20 ianuarie 2014 garantând viitorul şi justeţea sistemului de pensii
 care a avut impact asupra celor pensionaţi în anul 2014. Legea a stabilit unele avantaje pentru persoanele pensionate, introducând cotizaţii suplimentare, luarea în considerare a condiţiilor de muncă dificile încă de la calcularea anilor de cotizare necesari pentru ieşirea la pensie, luarea în  considerare a anilor de studii superioare, a indemnizaţiilor zilnice de maternitate pentru determinarea perioadelor de asigurare de bătrâneţe. 


Conform Codului securităţii sociale şi Codului muncii, pensia anticipată, fără aplicarea penalităţilor, se acordă celor care au început să lucreze tineri, înainte de vârsta de 18 ani, celor cu carieră îndelungată, persoanelor cu handicap de peste 60%, celor care au desfăşurat activitatea în condiţii dificile, care au suferit accidente de muncă sau au dobândit boli profesionale, care au redus capacitatea de muncă cu peste 20%
. 

Pensia minimă este de 7.013,87 euro/ an pentru persoanele care au împlinit 65 de ani, dar nu au numărul de ani complet de cotizare, respectiv 7.664 euro/ an pentru persoanele care au stagiul întreg de cotizare de 41 de ani, ceea ce reprezintă 23,3% din venitul mediu, respectiv 85% din venitul minim.

Valoarea pensiei minime se indexează cu indicele anual al preţurilor de consum;

Pentru pensionarea anticipată, rata de înlocuire netă se reduce cu 1,5% pentru fiecare an, pensia anticipată fiind într-un cuantum cuprins între 43% din pensia întreagă la vârsta de 55 ani şi 96% pentru vârsta de 64 de ani;

Pentru pensionarea întârziată pensia creşte cu 5%/ an peste vârsta de 65 de ani.

În cazul pensiei private, numărul de puncte acumulate este obţinut prin împărţirea nivelului de contribuţie la valoarea unui punct (schema ARRCO). În anul 2008, un punct de pensie era 13,9684 euro;

Cheltuielile din venit ale angajatului reprezintă un procent de 9,9%, iar cheltuielile din PIB pentru pensiile de stat 12,5%.
Pensionarii plătesc un impozit social de 6,6% (4,2% din valoare este deductibilă, 2,4% este nedeductibilă), cu excepţia celor ce beneficiază de pensia minimă de stat,  care plătesc o sumă fixă.

Reforma sistemului de pensii a îmbunătăţit viabilitatea sistemului pe termen lung, prelungind perioada de asigurare cerută pentru obţinerea unei pensii complete (numărul de ani va creşte în funcţie de viitoarea creştere a speranţei de viaţă) şi a promovat rămânerea în câmpul muncii cât mai mult timp. Principalele măsuri vizează:

- creşterea progresivă a duratei de cotizare (în funcţie de evoluţia speranţei de viaţă), pentru obţinerea unei pensii complete (40 ani sau 160 trimestre); 

- s-a adăugat tuturor salariaţilor la perioada de contribuţie până la trei ani de studii; 



- s-a introdus un sistem de subcote şi supracote - persoanelor cu vârsta de peste 60 ani şi peste 40 de ani de cotizare, astfel încât se majorează pensia cu 3% pentru fiecare an suplimentar;

- la pensionarea anticipată s-a aplicat un „coeficient de anticipare” şi un mecanism de tip „vârsta pivot”, care permite progresivitatea până în anul 2020;

- cele mai multe scheme de pensii private se încadrează în pilonul II. Angajamentele încheiate constau în combinarea metodelor de investiţii pentru a se asigura o pensie finală cât mai apropiată de nivelul ultimului salariu.

- companiile care gestionează fondurile de pensii private acordă pensii egale cu 1,8-2% din salariul final, pentru fiecare an de serviciu al solicitantului. Pentru o carieră de 37,5 ani în cadrul sistemului, astfel de pensii globale reprezintă între 67,5 şi 75% din salariul final, nivel comparabil cu procentul de 75% oferit de schema de pensii oferită de stat în cadrul pilonului I.

B. - beneficiile legate de familie

Alocaţia pentru copii se acordă copiilor până la vârsta de 20 de ani, cu condiţia ca venitul copilului să nu depăşească 55% din cuantumul venitului minim:


• 2 copii: 119,13 euro; 


• 3 copii: 271,75 euro; 


• 4 copii: 424,37 euro; 


• 5 copii: 577,00 euro; 


• 6 copii: 729,63 euro; 


• pentru fiecare dintre următorii copii: 152,63 euro/ lună. 


Se acordă suplimente de alocaţie în funcţie de vârsta copilului: 


- peste 11 ani: 33,51 euro; 


- peste 16 ani 59,57 euro.


Alocaţia de întreţinere pentru orfani: 


- 111,68 euro/ lună pentru copiii fără părinţi; 


- 83,76 euro / lună pentru copiii din familiile monoparentale. 


Indemnizaţia de creştere a copilului este condiţionată de o activitate anterioară naşterii copilului. Cuantumul total al indemnizaţiei este de 530,72 euro/ lună. 

Cuantumul parţial al indemnizaţiei este de 403,56 euro, în cazul unei activităţi cu jumătate de normă. Se acordă un supliment în cuantum de 758,95 euro în cazul suspendării complete a activităţii. 


În cazul alocaţiei de îngrijire a copilului, suma acordată unei persoane care are în îngrijire un copil sub vârsta de 3 ani, variază în funcţie de veniturile familiei respective. 


Prestaţia zilnică pentru prezenţa părinţilor se acordă timp de 310 zile şi poate fi acordată pe parcursul a 3 ani de zile în funcţie de nevoile copilului, în cuantum de 39,58 euro/ zi.


Cuantumul creşte la 47,02 euro/ zi pentru creşterea unui copil de o persoană singură.  

C. - asigurările de sănătate

Cu toate că sistemul public universal de asigurări de sănătate al Franţei este considerat de OMS drept cel mai performant din lume, acesta oferă o acoperire incompletă a serviciilor medicale, majoritatea populaţiei, peste 90%, având o asigurare privată de sănătate. Costul minim al unei asigurări private era de 621 euro în anul 2008, acest tip de cheltuieli reprezentând circa 12% din total cheltuielilor pentru sănătate
. 


Sistemul de securitate socială plăteşte aproximativ 70% din taxele oficiale aplicate de medici şi specialişti şi 65% din contravaloarea medicamentelor prescrise. În cazurile bolilor majore sau persoanelor cu venituri reduse se va rambursa aproape 100% din costurile tratamentelor şi consultaţiilor. Cu toate acestea, nivelul rambursărilor depinde de tipul de tratament, tipul de boală, circumstanţele acesteia, precum şi cauza bolii. 


Contractele complementare de grup sunt cel mai adesea obligatorii şi sunt strict reglementate, după cum urmează:


- contractele de sănătate trebuie să fie „responsabile”;


- companiile trebuie să ofere contracte unei categorii bine definită de angajaţi şi trebuie să le sponsorizeze;


- acoperirea trebuie să fie strict uniformă în rândul beneficiarilor;


- când beneficiarii se pensionează, asigurătorul trebuie să le oferi un contract cu acoperire echivalentă primei achitate, la nivelul de 50% din aceasta
.


Trebuie făcută diferenţierea dintre asigurările complementare de sănătate şi cele private, care sunt voluntare. Un principiu fundamental al finanţării asistenţei medicale în Franţa este elementul de contribuţie personală, statul neacoperind toate cheltuielile unei persoane asigurate, bolnave. Pentru a compensa diferenţa dintre ceea ce statul plăteşte şi costul tratamentului, majoritatea cetăţenilor încheie o poliţă de asigurare pentru a acoperi diferenţa - poliţă complementară sau mutuală. 

Asigurarea facultativă plăteşte majoritatea costurilor tratamentelor, dar nu toate. Restricţiile se aplică persoanelor care nu continuă un tratament prin intermediul medicului de familie. De asemenea, există o politică de asigurare a societăţilor de profil care exclud bolile sau accidentele ce rezultă din practicarea sportului, precum şi bolile legate de consumul de alcool şi droguri sau accidentele legate de asemenea cazuri. Există, de asemenea, limite de acoperire pentru tratament dentar şi oftalmologic. 
Perioada de întârziere în plata poliţelor de asigurare poate fi numai trei luni, dar există tipuri de contracte cu o perioadă de graţie de un an.


Costul asigurării voluntare va depinde în primul rând de vârstă şi de nivelul de acoperire solicitat, suma plătită fiind influenţată de starea de sănătate a solicitantului. Această regulă nu se aplică întotdeauna în cazul asigurătorilor privaţi, dar este aplicată de fondurile mutuale non-profit. Asigurătorul nu poate creşte prima de asigurare din cauza unei boli contractate de persoana asigurată. La revizuirea nivelului primei de asigurare, la sfârşitul anului, asigurătorul trebuie să se aplice o creştere/scădere uniformă pentru toţi clienţii, pe aceeaşi bază.


Asigurarea de sănătate complementară (CMU
) oferă o asigurare gratuită pentru persoanele cu venituri reduse, şomeri, care desfăşoară activităţi independente sau persoane inactive care sunt sub vârsta de pensionare, cu condiţia să obţină afilierea la sistem. Nivelul de asistenţă pentru o asigurare de sănătate complementară depinde de vârstă, sumele calculate pentru asigurarea serviciilor medicale variind astfel:


- 100 euro pentru asiguraţii cu vârsta până la 16 ani;


- 200 euro pentru cei cu vârsta cuprinsă între 16-49 ani;


- 300 euro pentru cei cu vârsta cuprinsă între 50-59 ani;


- 500 euro pentru cei care au peste 60 de ani.


Aceste asigurări pot fi încheiate de persoane care obţin într-o gospodărie următoarele venituri anuale:


- o persoană - 11.992 euro;


- două persoane - 17.883 euro;


- trei persoane - 21.459 euro;


- patru persoane - 25.036 euro.


Pentru majoritatea asiguraţilor, sistemul CMU este un sistem contributiv, valoarea minimă a contribuţiei fiind de 8% din pragul anual minim/ gospodărie/ an, stabilit de guvern, dar suma este deductibilă. Astfel, în cazul în care venitul anual este de 20.000 euro se deduce pragul de 9.356 euro pentru CMU. Restul venitului de 10.644 euro reprezintă nivelul de bază folosit pentru calcularea contribuţiei de 8% la CMU, adică o primă de 851 euro/ an pentru asigurarea complementară. 


Dacă persoanele care doresc să încheie o asigurare complementară beneficiază şi de o asigurare privată de sănătate, ratele achitate cresc cu diferite procente, în funcţie de vârsta asiguratului. 

D. - prestaţiile de invaliditate
În situaţia în care o persoană nu poate să-şi reia activitatea după un accident de muncă, aceasta poate primi o pensie de invaliditate dacă sunt respectate o serie de condiţii:

- nu a atins vârsta legală de pensionare (între 60 şi 62 de ani);

- capacitatea de a lucra s-a redus cu cel puţin 2/3;

- a fost înregistrată timp de cel puţin 12 luni în sistemul de asigurări sociale;

- în perioada anterioară accidentului a desfăşurat cel puţin 800 de ore de muncă salariată pentru care a plătit contribuţii.

Pentru calculul prestaţiilor primite au fost definite trei categorii, în funcţie de capacitatea de muncă rămasă:

• persoanele cu handicap, care sunt încă capabile de a presta o activitate profesională. Pensia se calculează în conformitate cu următoarea formulă: venitul mediu anual (SAM) x 30%. Suma anuală maximă a pensiei este egală cu 30% din pragul de securitate socială: 938,70 euro/ lună;
• persoanele cu handicap care nu mai pot desfăşura o activitate profesională. Pensia se calculează în conformitate cu următoarea formulă: venitul mediu anual (SAM) x50%. Suma anuală maximă a pensiei este egală cu 50% din pragul de securitate socială: 1,564,5 euro/ lună;
• categoria 3 se referă la persoanele cu handicap din categoria 2 care au nevoie de însoţitor. Valoarea maximă anuală a pensiei de invaliditate în această situaţie este de  2.661 euro/ lună.
E. - serviciile de asistenţă socială
▪ Alocaţia de solidaritate pentru persoanele vârstnice este destinată persoanelor vârstnice care au venituri reduse, în scopul asigurării unui nivel minim de resurse. Din 2006, această alocaţie înlocuieşte pensia minimă pentru persoane vârstnice. Valoarea alocaţiei depinde de resursele şi de situaţia familială a solicitantului.
▪ Condiţii de eligibilitate
- minimum 65 de ani împliniţi ;

- vârsta minimă de pensionare de 60 ani (în 2017, aceasta va fi de 62 de ani), dacă persoana în cauză: are o incapacitate permanentă de minimum 50%; este recunoscută ca fiind inaptă de muncă şi definitiv afectată de o incapacitate de 50%; este pensionată anticipat pentru un handicap; este mamă care a crescut un număr minim de 3 copii cel puţin 9 ani înainte de împlinirea de către aceştia a vârstei de 16 ani şi care a achitat contribuţia pentru pensie cel puţin 120 trimestre (în regimul general).

- resursele financiare nu trebuie să depăşească următoarele plafoane:

• persoană singură: 800 euro/ lună;

• cuplu: 1.242 euro/ lună.

F. - beneficiile de şomaj şi alocaţia de reconversie profesională

Pentru a putea beneficia de prestaţii de şomaj trebuie să fie îndeplinite următoarele condiţii:

- rezilierea contractului de muncă prin concediere, încetarea unui contract de muncă pe durată determinată, rezilierea contractuală sau demisia trebuie să se fi făcut dintr-un motiv legitim;

- solicitantul trebuie să fie fizic capabil de a lucra;
- să fie înscris ca solicitant de loc de muncă;

- să fie activ în ceea ce priveşte căutarea de locuri de muncă;

- să aibă o anumită durată de afiliere la sistem (cel puţin 122 de zile peste o perioadă de 28 de luni sau 36 de luni pentru angajaţii în vârstă de minim 50 de ani, la momentul încetării contractului de muncă;

- nu a atins vârsta legală de pensionare sau vârsta necesară pentru a putea primi o pensie completă;

- acceptă oferte de locuri de muncă rezonabile, în cazul în care refuză două oferte de locuri de muncă rezonabile, solicitantul de locuri de muncă poate fi sancţionat prin pierderea dreptului de a obţine prestaţii de şomaj.

Sistemul francez de integrare socială se aseamănă cu cel aplicat în Germania. Acesta oferă un venit de bază pentru fiecare persoană în vârstă de 25 de ani sau mai mică, dacă este părinte. 

Din anul 1988, în Franţa se aplică următoarele programe:

- venitul minim garantat pentru persoanele în vârstă;

- alocaţia pentru adulţii cu handicap;

- alocaţia de părinte unic;

- ajutor de integrare;

- venitul minim garantat sau beneficiul minim de integrare.

G. - beneficiile pentru locuinţă 

Sumele acordate în cazul venitului minim garantat ţin cont de resursele de care dispune beneficiarul, soţul/ soţia acestuia, precum şi de numărul de persoane aflate în întreţinere.

Aceste sume pot avea diferite destinaţii:

- indemnizaţia zilnică de securitate socială din cauza unei boli sau a unui accident de muncă;

- ajutorul de şomaj;

- indemnizaţia de familie;

- alocaţia pentru persoanele cu dizabilităţi, etc.

	Sumele sunt exprimate în euro
	După reducerea aplicată pentru pachetul housing benefit


	Fără reducere

	
	persoană singură
	cuplu
	persoană singură
	cuplu

	fără copii
	387,96
	555,48
	440,86
	661,29

	un copil
	555,48
	662,61
	661,29
	793,55

	doi copii
	662,61
	794,87
	793,55
	925,81

	trei copii
	838,95
	971,21
	969,89
	1.102,15

	patru copii
	1.015,29
	1.147,55
	1.146,23
	1.278,49

	cinci copii
	1.191,63
	1.323,89
	1.322,57
	1.454,83

	pentru fiecare copil suplimentar
	176,34
	176,34
	176,34
	176,34


GERMANIA

A. - pensionarea pentru limită de vârstă, anticipată, pe caz de boală şi pensia de urmaş
Pensionarea  pentru limită de vârstă se poate face la împlinirea vârstei de 65 de ani, cu contribuţii de cel puţin cinci ani la sistemul de asigurări sociale. În situaţia în care o persoană nu a contribuit cel puţin o perioadă de 5 ani, aceasta nu primeşte niciun beneficiu. Începând cu anul 2012, vârsta legală de pensionare a început să crească treptat până va ajunge la 67 de ani. Pentru persoanele născute în anul 1964 şi ulterior, vârsta legală de pensionare este de 67 de ani
.
De la 1 iulie 2014, prin modificarea adusă legislaţiei privind pensiile
, orice persoană care a contribuit timp de 45 de ani la sistemul de asigurări se poate pensiona la împlinirea vârstei de 63 de ani, beneficiind de pensie integrală. 

Pensionarea anticipată este posibilă de la împlinirea vârstei de 63 de ani, cu contribuţii la sistemul de asigurări de cel puţin 35 de ani. Pensia va suporta deduceri anuale progresive până la împlinirea vârstei standard. Dacă pensionarea are loc înaintea împlinirii vârstei de 67 de ani, beneficiile vor fi reduse cu 3,6% pentru fiecare an până la împlinirea vârstei legale. Persoanele cu grad de handicap de cel puţin 50% şi cu cel puţin 35 de ani de contribuţii la asigurări se pot pensiona la vârsta de 60 de ani, cu o reducere de maximum 10,8%
.
Pentru pensiile suplimentare există cinci variante:

· dispoziţie în bilanţul contabil al societăţii - la iniţiativa angajatorului; aceasta nu este supravegheată de stat;
· utilizarea directă a asigurării - încheiată de angajator cu o companie de asigurări de viaţă, pe numele unuia sau mai multor angajaţi, cu acordul Autorităţii de supraveghere; 

· instituţiile de pensii: la iniţiativa unui angajator sau a unui grup de angajatori, planurile pot fi create prin înfiinţarea sau aderarea la o instituţie de pensii, al cărei statut juridic este acelaşi cu cel al unei companii de asigurări de viaţă.
· fondurile de pensii: la iniţiativa unui angajator sau a unui grup de angajatori, planurile pot fi create, începând cu anul 2002, prin înfiinţarea sau aderarea la un fond de pensii, cu avizul Autorităţii de supraveghere. Spre deosebire de instituţiile de pensii, fondurile de pensii nu oferă garanţii de asigurare şi nu sunt supuse la aceleaşi constrângeri bugetare.

· fondurile de susţinere: un angajator sau un grup de angajatori pot face scheme de pensii prin crearea unui fond de susţinere, fond care nu este supus exigenţelor legale sau controlului de stat. 
Valoarea unui punct de pensie este de 316,98 euro (2008), fiind egal cu nivelul de contribuţie medie la nivel naţional. Valoarea punctului depinde de 3 factori: nivelul contribuţiei la fondul de stat, cel al contribuţiei la un fond privat şi participarea la o anumită schemă de pensii.
Pentru copiii născuţi în 1992 sau mai târziu, un părinte este creditat pentru o perioadă de trei ani, cu un punct de pensie. Părinţii care lucrează, având în îngrijire un copil mai mic de 10 ani, primesc un bonus de 0,33 puncte de pensie/an.

Nivelul contribuţiei la fondul de asigurări sociale a crescut de la 19,9% la 22%, fapt ce va conduce la o  indexare mai mică a pensiei faţă de salariul mediu.
Pensionarea târzie, după vârsta de 67 de ani, conduce la o creştere a pensiei cu 6% pentru fiecare an de muncă suplimentară.

Cheltuielile din PIB pentru pensiile de stat se ridică la un procent de 10,7%, iar pentru cele private de 0,3%.
Până la un nivel anual al pensiei sau salariilor, în cuantum de 7.664 euro/ an, acestea nu se impozitează. Pensia medie reprezintă 52,6% din valoarea salariului mediu.
Reforma sistemului de pensii a vizat următoarele aspecte:
- 9% din totalul forţei de muncă, reprezentat de funcţionarii publici, precum şi persoanele care desfăşoară activităţi independente au sisteme proprii de pensie;

- factorul de durabilitate leagă nivelul de ajustare a valorii punctului de pensie de raportul dintre numărul de pensionari şi cel al contribuabililor. Astfel, creşterea numărului de pensionari conduce la scăderea nivelului de ajustare a valorii punctului; 

- pe termen lung, nivelul de ajustare a valorii punctului de pensie va fi cu 14% mai mică decât creşterea salariului mediu;

- până în anul 2020, impozitul pe pensii va creşte cu 2 puncte procentuale pe an, iar din 2020 până în 2040 cu un punct procentual / an, aplicat la nivelul anului 2006; 

- cel mai important factor pentru stabilirea beneficiilor obţinute prin schemele oferite de sistemele de pensii private este contribuţia plătită pe tot parcursul carierei. Mai mult, beneficiile pensiilor ocupaţionale şi voluntare depind foarte mult de metoda de calcul.
B. - beneficiile legate de familie


Cuantumul alocaţiei pentru copii este de:


- 154 euro/ lună pentru primii trei copii; 


- 179 euro/ lună pentru următorii copii. 


Indemnizaţia pentru creşterea copiilor se acordă condiţionat, în funcţie de pragul anual al veniturilor familiei: 

- 300 euro/ lună pentru primele 24 luni de la naşterea copilului. 

Părinţii pot opta pentru o perioadă mai scurtă a concediului, de 12 luni, şi să primească o indemnizaţie de 450 euro/ lună. 

C. - asigurările de sănătate

Cetăţenii rezidenţi germani sunt membri ai sistemului de sănătate public. Reforma sistemului de sănătate din anul 2007
 a prevăzut obligativitatea asigurării medicale pentru întreaga populaţie care locuieşte în Germania, în cazul în care salariul brut este mai mic de 50.850 de euro/ an sau 4.238 de euro/ lună
. Bugetul de asigurări de sănătate este gestionat de circa 200 de societăţi de asigurare non-profit, taxa reţinută/ asigurat fiind aceeaşi pentru toate entităţile. Procentul reţinut pentru asigurările de sănătate obligatorii este 15,5% din salariul brut, până la un venit lunar maxim de 3.825 de euro. Peste acest nivel, procentul reţinut creşte. La nivelul de 3.825 euro/ lună, prima de asigurare este de 593 de euro, contribuţia angajatului fiind de 314 euro, iar cea a angajatorului de aproximativ 279 de euro. Perioada minimă generală de asigurare cu o societate este de 18 luni. Posibilitatea de a schimba societatea de asigurări se poate aplica după acest interval sau în situaţia în care se modifică venitul realizat.

Beneficiile medicale oferite includ:

-  serviciile de medicină de urgenţă; - internările în spitalul arondat domiciliului, care dispune de medici specializaţi; -  serviciile stomatologice de bază. 

Pachetul de bază nu cuprinde: - realizarea de intervenţii chirurgicale de orice tip;   - serviciile de medicină homeopată; - produsele pentru adulţi; - internarea în spitale private;   - implanturile dentare; - serviciile medicale necesare într-un alt stat european.


Persoanele nelucrătoare aflate în întreţinerea asiguratului, care locuiesc la aceeaşi adresă sunt asigurate, fără costuri suplimentare, fiind înregistrate în sistemul de asigurări de sănătate.


La acest tip de asigurare se adaugă una suplimentară care include toate serviciile de maternitate şi cele necesare persoanelor cu dizabilităţi. Această asigurare suplimentară reprezintă 1,95% - 2,2% din salariul brut (maxim 84 de euro/ lună), din care angajatorul plăteşte jumătate.

Schemele private de sănătate acoperă o gamă mai largă de tratament medical, inclusiv cel stomatologic. Piaţa privată de asigurări de sănătate este deservită de aproximativ 40 de companii de asigurări, care oferă o serie de beneficii şi combinaţii de servicii potrivite bugetelor alocate. Costul pe asigurare medicală completă se stabileşte în funcţie de nivelul serviciilor alese, precum şi în funcţie de vârstă, sex sau alte condiţii pre-existente. 
Prima de asigurare obligatorie acoperă tratamentul asiguratului şi al persoanelor aflate în întreţinere, în timp ce prima de asigurare medicală privată se plăteşte pentru fiecare persoană. Companiile germane private de asigurări de sănătate au obligaţia de a vira 10% din primă într-un cont special, sumele fiind utilizate după pensionarea asiguratului.

Asigurările de sănătate ale persoanelor angajate acoperă următoarele servicii
:

• măsuri pentru prevenirea şi detectarea precoce a anumitor boli pentru copii în primii 6 ani de viaţă şi pentru adulţi din doi în doi ani, până la vârsta de 35 de ani. 
• stomatologie preventivă, individuală şi de grup;

• vaccinuri preventive, cu excepţia celor necesare pentru călătoriile în străinătate;

• tratament ortodontic, până la vârsta de 18 ani;

• tratamentul stomatologic, cu libera alegere a medicului;

• acordarea de medicamente şi dispozitive medicale (aparate auditive, scaune cu rotile, proteze, etc.) aplicarea terapiilor necesare;

• tratamente în spital;

• o parte sau totalitatea costurilor necesare privind tratamentul de reabilitare; 
• acordarea de beneficii de boală - angajatorul va continua să plătească salariul timp de 6 săptămâni. După această perioadă se va achita 70% din salariu. Prestaţia de boală se acordă pentru o perioadă maximă de 78 de săptămâni într-o  perioadă de trei ani. Pentru fermieri se acordă o alocaţie de întreţinere în loc de prestaţia de boală;

• beneficii de boală de până la zece zile/ an pentru fiecare copil asigurat sub vârsta de 12 ani. Pentru familiile monoparentale, beneficiile se dublează, fiind de 20 de zile. Pentru familiile cu mai mulţi copii, acest drept este limitat la un total de 25 de zile lucrătoare, pentru un singur părinte fiind de 50 de zile lucrătoare/an calendaristic. Acest drept se extinde peste vârsta de 12 ani pentru copiii cu handicap;

• sprijin familial, în situaţia în care asiguratul este internat şi are în întreţinere un copil cu vârsta mai mică de 12 ani;

• îngrijiri la domiciliu, atât pentru persoanele bolnave, cât şi pentru gravide;

• terapie socială pentru persoanele asigurate care suferă de o afecţiune psihică gravă care îi împiedică să accepte sau să urmeze un tratament medical;

• beneficii de maternitate şi acordarea indemnizaţiei de maternitate în timpul sarcinii şi după naşterea copilului. Sumele se acordă timp de şase săptămâni înainte şi şase săptămâni după naştere (termenul legal de concediu de maternitate), extins la douăsprezece săptămâni după naştere, în cazul naşterilor multiple sau premature. Suma acordată depinde de nivelul salariului mediu din ultimele trei luni sau din ultimele 13 săptămâni, înainte de perioada de beneficiu. Prin asigurarea de sănătate se plăteşte un maxim de 13 euro/ zi, iar angajatorul plăteşte diferenţa până la suma cuvenită.

Din punctul de vedere al serviciilor medicale, asigurarea voluntară de sănătate acoperă o gamă mai largă de activităţi, care se pot desfăşura în instituţii medicale private, o parte din sumele cheltuite în scop medical putând fi deduse la încheierea anului fiscal.

D. - prestaţiile de invaliditate
Toate persoanele cu asigurare de pensie obligatorie sunt asigurate împotriva accidentelor cu handicap. 
O pensie de invaliditate poate fi solicitată de către titularii poliţelor de asigurare care, din motive de sănătate:

- nu pot lucra mai mult de şase ore/ zi (invaliditate parţială); 

- nu pot lucra mai mult de trei ore/ zi (invaliditate integrală).

Pentru a primi această pensie, solicitanţii trebuie să îndeplinească următoarele criterii:

• au contribuit timp de cel puţin 60 de luni (perioada de calificare) la sistemul de asigurări sociale;
• au plătit trei ani de contribuţii pentru asigurare obligatorie în cinci ani anteriori, înainte de debutul dizabilităţii.

Minerii au reglementări speciale de obţinere a prestaţiilor de invaliditate.

E. - serviciile de asistenţă socială
Orice persoană care are reşedinţa în Germania, care nu se poate sprijini prin mijloace proprii (muncă, venituri şi active) sau cu ajutorul unui terţ, are dreptul la un sprijin financiar.

Aceste prestaţii pot fi obţinute de:

- persoanele sub 65 de ani care nu sunt în măsură să se întreţină şi sunt temporar în incapacitate de muncă;
- persoanele de peste 65 de ani şi cele peste 18 ani a căror capacitate de muncă este complet diminuată din motive medicale, beneficiază de o indemnizaţie de bază;

- persoanele aflate în şomaj, care sunt apte de muncă, dar care au nevoie de asistenţă pot solicita alocaţia de bază dacă nu pot beneficia de ajutorul de şomaj;

- fiecare membru al unei familii care se califică pentru beneficii poate aplica în mod individual pentru obţinerea acestor ajutoare. Veniturile şi bunurile persoanelor în cauză, precum şi ale soţului sau partenerului de viaţă sunt luate în considerare la calculul prestaţiilor.
Începând cu data de 1 ianuarie 2014, se aplică următorul cadru de „nevoi standard”: 

- şeful gospodăriei sau persoană care trăieşte singură: 391 euro/ lună;
- parteneri care locuiesc împreună: fiecare câte 353 euro/ lună;
- adulţi care nu au gospodărie proprie: 313 euro/ lună;
- copii sub 6 ani: 229 euro/ lună;

- copiii cu vârste între 7 şi 14: 261 euro/ lună;

- adolescenţi cu vârsta între 15 şi 17: 296 euro/ lună.

În plus, pot fi acordate prestaţii pentru nevoi suplimentare pentru grupuri specifice (copii, familii monoparentale, femei însărcinate, persoane cu cerinţe nutriţionale speciale, etc.); pachete educaţionale şi de integrare pentru copii şi tineri, pentru excursii şcolare, transport la şcoală, masa de prânz, sport, cultură şi petrecerea timpului liber, cursuri particulare, etc.

Codul Social precizează că nu pot fi alocate fonduri sociale pentru îngrjire, masă, etc., sau în scopul realizării de cămine, instalaţii sau alte construcţii
, în acest scop fiind prevăzute fonduri speciale.
Landurile sunt responsabile pentru asigurarea întregii infrastructuri de îngrijire (bătrâni, copii etc). Prin legislaţia la nivel de land se stabilesc cheltuielile pentru îngrijirile propriu-zise, pentru clădiri, instalaţii, etc.

Сosturile pentru căminele de bătrâni constau în costuri de îngrijire propriu-zisă, costuri pentru hrană şi îngrijire medicală şi costuri de investiţii, ceea ce presupune realizarea de construcţii noi
.  

F. - beneficiile de şomaj şi alocaţia de reconversie profesională

Asigurarea de şomaj este o asigurare obligatorie. Prestaţiile pentru şomaj se acordă în următoarele situaţii:

- solicitantul este înregistrat la oficiul forţei de muncă;

- nu are nici un loc de muncă sau lucrează mai puţin de 15 de ore pe săptămână;
- are capacitate de muncă;

- caută în mod activ locuri de muncă;

- a finalizat perioada de calificare pentru a solicita prestaţiile de şomaj, adică trebuie să fi plătit contribuţii timp de cel puţin douăsprezece luni cu doi ani înainte de a fi şomer. 
Persoanele cu copii aflate în şomaj primesc 67% din salariul net mediu, pe ultimele 12 luni înainte de perioada de şomaj. Persoanele fără copii primesc 60% din salariul net. În anul 2014, cuantumul a fost în medie de 5.950 euro/ lună, în Germania de Vest şi de 5.000 de euro/ lună în Germania de Est.
G. - beneficiile pentru locuinţă 

În Germania, termenul de social housing este utilizat foarte rar, în limbajul juridic fiind preferată sintagma locuinţe subvenţionate din fonduri publice, care reprezintă aproximativ 5% din totalul fondului locativ. 
Autorităţile locale sunt îndrituite să asigure condiţii de locuire adecvate celor care nu-şi permit un trai decent, în timp ce statul federal rămâne responsabil pentru alocaţiile acordate gospodăriilor individuale şi reglementarea nivelului chiriei.

ITALIA

A. - pensionarea pentru limită de vârstă, anticipată, pe caz de boală şi pensia de urmaş
În Italia, începând de la 1 ianuarie 2012, a intrat în vigoare reforma pensiilor, care a dus la realizarea unor modificări esenţiale ale sistemului de pensii prin aplicarea Decretului-Lege nr. 201-2011
. 
Vârsta de pensionare creşte, progresiv, până în anul 2018, la 66 de ani la bărbaţi şi la 62 ani la femei, urmând ca în anul 2021 să se realizeze egalizarea vârstei de pensionare la femei şi bărbaţi, la 67 de ani.
Condiţia de obţinere a pensiei este aceea de a fi plătit contribuţii de asigurare cel puţin 20 ani. 

Din anul 2014, persoanele care vor să iasă la pensie înainte de împlinirea vârstei de 60 ani femeile şi 62 ani bărbaţii, vor putea ieşi la pensie anticipat, dacă au 42,5 ani de cotizare, bărbaţii, respectiv 41,5 ani, femeile, pierzând 1% pentru fiecare trimestru lipsă. 
Cuantumul pensiei este calculat ca un produs a doi factori:

▪ totalul contribuţiilor pe tot parcursul vieţii, capitalizate cu rata nominală de creştere a PIB-ului (o medie a ultimilor cinci ani);  

▪  un coeficient de transformare, al cărui calculul se bazează pe probabilitatea de deces, probabilitatea de a fi văduvă/ văduv şi numărul de ani pentru care se estimează a obţine o pensie de stat;

- drept consecinţă, beneficiile sunt strâns legate de vârsta de pensionare: cu cât vârsta e mai mică, cu atât pensia e mai mică;

- coeficienţii de transformare sunt revizuiţi la fiecare trei ani; 

- cuantumul pensiei de limita de vârstă depinde de data la care a început asigurarea:


• pentru persoanele a căror asigurare a început după 1 ianuarie 1996, pensia are la bază o contribuţie anuală de 33% din venitul anual asigurat. 

• începând cu 31.12.1995, pentru cei cu mai puţin de 18 ani contribuţie, calculul pentru pensie se bazează pe un “procentaj regresiv”, fiind aplicabil un anumit algoritm;


• de la 31.12.1995, persoanele cu cel puţin 18 ani de contribuţie beneficiază de o pensie calculată pe baza unui algoritm aplicabil acestei categorii. Dacă îşi începe o nouă activitate, cuantumul pensiei din categoria aceasta nu va fi redus, iar dacă reia fosta activitate, cu timp redus de lucru, reducerea pensiei va fi în acest caz invers proporţională cu reducerea timpului de lucru. Reducerea pensiei nu trebuie să depăşească 50% pentru persoane cu mai mult de 40 de ani de contribuţie;

Pensiile în plată se indexează cu 75% din indicele de inflaţie.


Contribuţia la sistemul de pensii este de 33%,  din care angajatul plăteşte 23,8%, iar restul angajatorul. Cheltuielile din PIB pentru pensiile de stat reprezintă un procent de 14,1%, iar pentru pensiile private de 0,2%.
Procentele de impozitare sunt neschimbate din anul 2007: 
- 23% pentru veniturile din pensii de până la 15.000 euro; 
- 27% pentru pensiile cuprinse ​​între 15.001 şi 28.000 euro; 
- 38% pentru cele între 28.001 şi 55.000 euro; 
- 41% între 55.001 şi 75.000 euro; 
- 43% peste 75.000 euro.
Nu sunt impozitate pensiile sub un nivel de 7.500 euro/an (7.750 pentru un pensionar de peste 75 de ani).

Printre măsurile de sustenabilitate a sistemului naţional de pensii:

 - încurajarea dezvoltării sistemelor de pensie voluntară şi ocupaţională;

- fondul de pensie facultativă achitat pensionarilor;

B. - beneficiile legate de familie

Pentru un venit familial anual (la data de 1.07.2008) de până la 12.712,50 euro, alocaţia lunară pentru nucleul familial are următoarele cuantumuri: 


- 137,5 euro/ familie în cazul unui nucleu familial compus din 3 persoane (doi părinţi şi un copil); 


- 258,33 euro/ familie în cazul unui nucleu familial compus din 4 persoane (doi părinţi şi doi copii); 


- 375 euro / familie în cazul unui nucleu familial compus din 5 persoane (doi părinţi şi trei copii). 


Pe măsură ce venitul familial creşte, alocaţia pentru nucleul familial scade. De asemenea, pe măsură ce numărul membrilor de familie care compun nucleul familial este mai mare şi nivelul alocaţiei creşte. 

C. - asigurările de sănătate

Transformarea sistemului italian de sănătate a început în anul 1997, când guvernul ţării a descentralizat sistemul naţional de profil, oferind regiunilor controlul asupra banilor publici, care merg spre instituţiile medicale din provincii. Finanţarea domeniului medical se realizează în cea mai mare măsură de către guvernul central, care stabileşte, de asemenea, metodologia şi lista medicamentelor incluse în diverse tratamente, în scopul de a satisface standardele de sănătate. Fiecare regiune are competenţe de a adopta standarde de calitate suplimentare, pentru a stabili propriile sale metode de rambursare a cheltuielilor, pentru a decide care spitale pot beneficia de fonduri publice, precum şi de a opri finanţarea în cazul în care spitalele nu îndeplinesc standardele impuse.


Sistemul de sănătate privat, complementar celui public, se bazează pe trei niveluri de finanţare:


- companiile de asigurări private sau asociaţiile mutuale (în general non-profit). Asociaţiile non-profit sunt similare fondurilor de asigurări, care pot fi gestionate de organizaţii ale categoriilor profesionale sau de alt tip (SMS);


- plăţi directe ale cetăţenilor către furnizorii de servicii medicale;


- încheierea de asigurări voluntare de sănătate.


Serviciile medicale oferite de companiile de asigurări cuprind, de obicei, trei tipuri importante de rambursări:


- parţiale sau totale - pentru toate cheltuielile asociate cu spitalizarea de 1 zi sau pentru mai mult timp, intervenţii chirurgicale, naşteri, diagnostic, tratamente, etc. Se prevede plata directă, efectuată de către societăţile de asigurare, a furnizorilor de servicii medicale agreate; 


- totale - pentru fiecare zi de spitalizare, în cazul în care şederea în spital este acoperită de asigurare şi, opţional, pentru perioada de recuperare;


- servicii permanente pentru invaliditate, indemnizaţiile fiind proporţionale cu nivelul de invaliditate, calculate ca procent din capitalul asigurat.


Un procent mai mic de pe piaţa de profil este reprezentată de alte două tipuri de acoperire:


- politicile de îngrijire pe termen lung;


- indemnizaţii fixe care nu depind de cheltuielile privind îngrijirea sănătăţii, în cazul în care un pacient are o boală severă.

Din anul 2001 au fost excluse din pachetul de sănătate următoarele servicii:


- pentru o persoană: tratarea bolilor cronice, bolilor mintale, dependenţa de alcool şi de droguri, chirurgia cosmetică, a accidentelor din dezastre naturale, îngrijirea dentară pentru cauze ce nu sunt produse de accident/boală;


- pentru un grup de persoane: dependenţa de diabet zaharat, de droguri şi de alcool, HIV/SIDA, probleme severe de sănătate mintală (schizofrenia), încetarea voluntară de sarcină şi riscurile privind participarea la război.


Nivelul de acoperire al asigurărilor variază în funcţie de politica societăţilor de asigurări:


- acoperirea în proporţie de 100% a cheltuielilor achitate;


- acoperirea complementară, rambursează cheltuieli mai mari decât cele acoperite de către asigurarea obligatorie.

-  acoperirea pentru riscurile mari, care permite rambursări numai pentru servicii de chirurgie specială sau tratamente în condiţii severe, prima de asigurare fiind mai mică decât cele anterioare.


Cu toate acestea, asigurarea voluntară de sănătate (VHI) nu joacă un rol semnificativ în creşterea nivelului de îngrijire a sănătăţii în Italia. Sumele utilizate în domeniul asigurărilor private reprezintă mai puţin de 10% din cheltuielile totale în domeniu. Acest lucru se întâmplă în special datorită faptului că politica societăţilor de asigurări exclude de la asigurarea privată grupul persoanelor care împlineşte vârsta de 64 de ani şi este exclus prin pensionare de la sistemul de asigurări de sănătate de stat.

D. - prestaţiile de invaliditate
În funcţie de gradul de reducere a capacităţii de muncă se poate solicita două tipuri diferite de prestaţii:

- OIB, sub rezerva confirmării la fiecare 3 ani;

- pensia de invaliditate.
În prima situaţie, trebuie îndeplinite următoarele cerinţe:

• reducerea capacității de muncă de cel puţin o treime din cauza unei boli fizice,  psihice sau a unui defect;

• cel puţin 260 de contribuţii săptămânale (5 ani de contribuţii şi asigurări), dintre care 156 (3 ani de contribuţii şi de asigurare) să fi fost în ultimii 5 ani înainte de data reducerii capacităţii de muncă;

• nu este necesară încetarea activităţii.

Pensia de invaliditate se acordă în cazul în care se îndeplinesc următoarele cerinţe:

• incapacitate totală şi permanentă de a reveni în activitate din cauza unei boli fizice, psihice sau un defect;

• cel puţin 260 de contribuţii săptămânale (5 ani de contribuții și asigurări), dintre care 156 (3 ani de contribuţii şi de asigurare) să fi fost în ultimii 5 ani înainte de data reducerii capacităţii de muncă.

• încetarea oricărui tip de activitate de lucru;

• scoaterea din listele lucrătorilor;

• anularea statutului de membru al organismelor profesionale;

• renunţarea la plăţile acoperite de asigurarea de şomaj obligatorie, precum şi la  orice alt substitut salarial.

E. - serviciile de asistenţă socială
Persoanele care nu îndeplinesc condiţiile pentru obţinerea unei pensii contributive pot solicita, după împlinirea vârstei de 65 de ani, alocaţia socială, care  se acordă total independent de plata contribuţiilor, persoanelor cu dificultăţi materiale majore. 

Condiţii de eligibilitate; 

- vârsta : 65 de ani şi 3 luni (de la 1 ianuarie 2013) ;

- naţionalitate italiană ; cetăţenia unui stat membru UE ; naţionalitatea unui stat terţ şi un titlu/ permis de sejur de lungă durată (de cel puţin 10 ani) ;

- reşedinţă şi domiciliu în Italia (îndeplinirea acestor condiţii este supusă unui control anual) ;

- venitul personal (verificat anual) al unei persoane necăsătorite sau, în cazul unei persoane căsătorite, venitul personal cumulat cu venitul soţului/ soţiei trebuie să fie inferior limitelor prevăzute de lege. 

Pentru anul 2014, de exemplu, plafonul pentru venitul anual personal a fost de 5.818,09 euro, iar cel pentru venitul anual conjugal de 11.637,08 euro.

Suma maximă a alocaţiei sociale se stabileşte în funcţie de diferenţa dintre plafonul veniturilor fixat anual prin lege şi veniturile declarate.

În funcţie de nivelul venitului personal şi/ sau conjugal, alocaţia socială poate fi parţială sau integrală. Alocaţia socială nu este impozabilă, nu poate fi transmisă urmaşilor în caz de deces şi nu poate fi transferată în străinătate. Un sejur în străinătate pe o perioadă mai mare de 30 de zile determină suspendarea acordării alocaţiei până la reîntoarcerea în Italia. 

F. - beneficiile de şomaj şi alocaţia de reconversie profesională

Prestaţiile pentru şomaj se acordă pentru următoarele perioade minime (2016):

- persoane sub vârsta de 50 de ani: 12 luni;

- persoane cu vârsta cuprinsă între 50-55 ani: 12 luni;

- persoane peste 55 ani: 18 ani.

Cuantumul beneficiilor se calculează având în vedere salariul brut primit în ultimii 2 ani de solicitant, procentul fiind egal cu 75% din acesta în cazul în care nu depăşeşte suma stabilită prin lege, care, pentru anul 2014, a fost egală cu 1.192,98 euro. 
G. - beneficiile pentru locuinţă 

În 2001, după revizuirea Constituţiei, regiunile au pus în aplicare o serie de  politici sociale, Adunarea Naţională având doar sarcina de a defini standardele minime naţionale de asistenţă socială şi de disponibilitate. 
Valoarea subvenţiei pentru fiecare beneficiar se calculează pe baza diferenţei de prag care este configurată în funcţie de o scală de echivalenţă şi de venitul lunar al familiei: 43% din subvenţie priveşte partea socială, 21% se acordă pentru îngrijirea şi sprijinirea familiei, 10% pentru educaţie de bază şi training.

Din anul 2010, cu titlu experimental, a fost introdus un card social, acoperirea teritorială fiind limitată la 12 municipii (Bari, Bologna, Catania, Florenţa, Genova, Milano, Napoli, Palermo, Roma, Torino, Venezia, Verona) şi regiunea Siciliei. Grupul ţintă este format din persoanele fără venituri sau cu venituri mici
. 

Sunt eligibile persoanele care au o locuinţă proprietate personală, dar nu pot achita facturile de utilităţi, familiile monoparentale, familiile cu copii, familii numeroase (peste 5 persoane), copii cu dizabilităţi, persoanele care au obţinut un venit de maxim 4.000 de euro în ultimele 6 luni. 

Beneficiul acordat este: - pentru 2 persoane - 231 euro; pentru 3 persoane - 281 euro; pentru 4 persoane - 331 euro; peste 4 persoane - 404 euro.

Cardul social mai cuprinde o serie de aspecte legate de activitatea de consiliere pentru găsirea unui loc de muncă, sprijin educaţional, cooperarea cu instituţiile de învăţământ, accesul la locuinţe sociale, etc.  

Managementul acestor servicii este asigurat de Guvernul central prin Ministerul Economiei şi Finanţelor.

MAREA BRITANIE

A. - pensionarea pentru limită de vârstă, anticipată, pe caz de boală şi pensia de urmaş
Vârsta standard de pensionare este de 65 de ani pentru bărbaţi şi 60 de ani pentru femeile născute înainte de 5 aprilie 1950. Vârsta de pensionare va creşte la 67 de ani în perioada 2034-2036 şi la 68 de ani în perioada 2044-2046. 
Potrivit Legii pensiilor (2007)
, o persoană primeşte pensie integrală de stat dacă a plătit - ca angajat/ voluntar sau a fost creditată (pentru perioadele de şomaj, boală, creştere şi îngrijire copii) -  contribuţii la asigurările sociale de stat timp de 30 de ani. 
O pensie redusă proporţional se plăteşte pentru minimum un an de contribuţii la asigurările sociale. Pentru persoanele care au împlinit vârsta de pensionare înainte de data adoptării legii, primesc pensie integrală persoanele care au contribuit la asigurări perioada legală şi au credit aproximativ nouă zecimi din potenţialul de lucru pe întreaga durată a vieţii (39 de ani pentru femeile care au împlinit 60 de ani; 44 de ani pentru barbaţi şi femei care au împlinit 65 de ani). Persoanele care nu întrunesc complet condiţiile, vor primi o pensie de stat redusă proporţional, pentru minimum 25% contribuţii (10 ani pentru femeile care au împlinit 60 de ani; 11 ani pentru bărbaţi şi femei care au împlinit 65 de ani).

În sistemul britanic de pensii nu este prevăzută pensionarea anticipată; nu se plăteşte niciun fel de pensie înainte de împlinirea vârstei legale
.
Pensia de bază, completă, de stat pentru o persoană singură este de 90,7 lire / săptămână, circa 14% din venitul mediu. Limita superioară a fost plafonată la un punct de 770 lire / săptămână (circa 40.040 lire/an);

Începând cu anul 2010 pensia de stat (de bază) are drept beneficiari persoanele care au acumulat o vechime în muncă de minimum 30 de ani.

Pentru a obţine pensia de stat de bază, angajaţii trebuie să fi plătit contribuţii sau să cumuleze un număr de credite pentru 9/10 din perioada de activitate.
Pensia de stat nu se acordă pentru pensionarea anticipată, iar pensionarea târzie conferă un spor anual de 7,4%.
Cheltuielile din PIB pentru pensiile de stat reprezintă un procent de 5,4%, în timp ce pentru pensiile private procentul este de 3,2%.
Contribuţia angajaţilor pentru pensia privată este de 8%.
Pensiile de stat nu se impozitează.
În perioada cuprinsă între anii 2024 şi 2046, reforma sistemelor de pensie propune creşterea progresivă a vârstei de pensionare la 68 de ani pentru toţi asiguraţii, baza acestei propuneri fiind creşterea speranţei de viaţă. 
Creditul de pensie introdus în 2003, este un avantaj fiscal săptămânal gratuit pentru persoanele cu vârsta de 60 de ani sau peste, care trăiesc cu venituri mici, garantând tuturor pensionarilor un venit peste un anumit nivel. Creditul de pensie nu se bazează pe contribuţiile de asigurări naţionale.

Nivelul garantat este de 124 lire/săptămână pentru persoanele singure şi de 189,35 lire pentru cupluri (aceste sume pot fi mai mari pentru persoanele cu dizabilităţi severe, persoane în îngrijire sau care au obligaţii de întreţinere).

Toţi angajaţii din sectorul public şi privat, care realizează venituri peste nivelul venitului minim sunt eligibili pentru înscrierea în fondul de pensii profesionale. Rezidenţii care desfăşoară activităţi independente şi şomerii pot fi încadraţi în această categorie pe bază de voluntariat.
Planurile de pensie profesională, suplimentară pot avea următoarele forme: 

- planuri neagreate, constituite fără aprobarea Administraţiei fiscale pentru economii, pensii şi planuri de acţiune. Nu pot înlocui calitatea de membru în cadrul unui fond din pilonul II; 

- planurile impozitate, care trebuie să fie stabilite în temeiul Legii privind impozitarea corporaţiilor (1988) şi să fie aprobate de Administraţia fiscală pentru economii, pensii şi planuri de acţiune;

- planurile exonerate, care sunt aplicate angajaţilor din sectorul privat care au primit din partea Administraţiei fiscale un statut care permite scutirea de impozite atunci când beneficiile plătite nu depăşesc o valoare maximă prevăzută, iar nivelul de provizioane nu este excesivă. Astfel de planuri sunt similare fondurilor cu contribuţii definite; 

- planurile sectorului public, care funcţionează pe acelaşi principiu cu cele exonerate;

- planurile privind pensiile complementare, în care angajaţii plătesc o contribuţie suplimentară voluntară. Potrivit legii, suma maximă care poate fi depusă este de maxim 15% din venitul anual al angajatului;

- fondul personal de pensii. Aceste servicii sunt oferite de instituţiile financiare (bănci, companii de asigurare) şi funcţionează pe baza contribuţiilor definite.   

B. - beneficiile legate de familie

Alocaţia pentru copii se acordă până la vârsta de 16 ani sau până la 20 ani, în cazul celor care continuă studiile. 


Valoarea acesteia este următoarea:


• 18,10 lire sterline/ săptămână, pentru un copil (aprox. 24,22 euro); 


• 12,10 lire sterline/ săptămână pentru următorii copii (aprox. 16,19 euro).

C. - asigurările de sănătate

Serviciul Naţional de Sănătate (NHS) este finanţat din sistemul general de taxe al statului, serviciile medicale fiind oferite gratuit populaţiei (cu excepţia eliberării reţetelor şi tratamentelor dentare). 

Deşi finanţate la nivel central, serviciile NHS din Anglia, Irlanda de Nord, Scoţia şi Ţara Galilor sunt gestionate separat. În timp, au apărut o serie de diferenţe între  sistemele aplicate în aceste state, dar în ansamblu rămân similare în cele mai multe privinţe şi continuă să fie analizate ca aparţinând unui sistem unificat. 

Finanţarea sistemului de sănătate se asigură din următoarele surse:

- 80% de la bugetul consolidat al statului, reprezentând taxe şi impozite;

- 12% din contribuţiile de asigurări de sănătate;

- 8% din alte surse - circa 2% reprezentând plata reţetelor farmaceutice şi serviciilor stomatologice.

În Marea Britanie funcţionează circa 170 de structuri NHS de asistenţă primară şi 58 de structuri secundare care coordonează activitatea a 1.600 de spitale şi centre de îngrijire de specialitate. Pe lângă aceste structuri, există alte 12 servicii NHS care gestionează activitatea serviciului de ambulanţă, precum şi structuri care răspund de activitatea Institutului Naţional pentru Sănătate, a centrelor pentru bătrâni, a centrelor de servicii pentru sănătate mintală.


Fiecare structură a sistemului de sănătate publică (NHS) oferă gratuit  servicii de ambulanţă pentru situaţiile de urgenţă sau atunci când pacienţii nu sunt apţi să călătorească cu transportul public. Aceste servicii sunt, în general, completate, când este necesar, de către serviciile de ambulanţă de voluntariat. 


Structurile NHS oferă servicii stomatologice prin intermediul stomatologilor privaţi, care practică tarifele stabilite la nivel local. Pacienţii care optează să fie trataţi în particular nu primesc nicio finanţare pentru tratament
. 


Asigurarea privată de sănătate permite: - alegerea medicilor specialişti şi a spitalelor; - alegerea schemei potrivite veniturilor obţinute; - deducerea sumelor cheltuite; - acces rapid la tratament; 
- utilizarea tehnologiilor avansate. 

Compania de asigurări poate reinvesti profitul în dezvoltarea serviciilor medicale.


Schemele de asigurare cuprind, printre altele
: - asigurarea serviciilor stomatologice; - tratament în străinătate; 
- fizioterapie, medicină sportivă şi tratament balnear; - consultanţă specifică, etc.


Asigurarea poate fi încheiată în nume personal, pentru un cuplu sau pentru întreaga familie.


Pentru asigurarea individuală se achită o primă cuprinsă între 10 şi 32 de lire, la care se adaugă costul serviciilor, în funcţie de nivelul de protecţie ales, de la 1 la 4. De exemplu, costul tratamentului stomatologic variază între 90 şi 190 lire/an, rambursarea fiind de 100%. Pentru serviciile de fizioterapie, osteopatie, chiropractică, acupunctură şi homeopatie se achită prime cuprinse între 50 şi 200 de lire/an, rambursarea costurilor fiind de 75%. Pentru costurile de spitalizare se achită 10-20 lire/zi, pentru o perioadă de 20 zile/an. Pentru consultaţii se achită sume cuprinse între 150 şi 400 de lire/an, rambursarea costurilor fiind de 75%. 


Spre exemplificare, principalele servicii solicitate în baza asigurării individuale sunt: • by-pass coronarian; 
• cateterizarea părţilor inimii (dreapta şi stânga); • injecţii epidurale; • excizii ale pielii sau ţesutului subcutanat în cazul leziunilor; • histerectomia uterului; • colecistectomie laparoscopică; • ligatura vaselor sangvine; • tratarea herniei inghinale; • septoplastia nasului; • chirurgie stomatologică; • terapia cartilajului genunchiului; • rezecţia prostatei. 

D. - prestaţiile de invaliditate
Alocaţia pentru persoanele cu handicap se poate acorda pentru persoane cu vârsta cuprinsă între 16 şi 64 de ani. Acestea trebuie să îndeplinească anumite condiţii legate de starea de sănătate, să nu poată desfăşura activităţile curente ale unei persoane fără afecţiuni, să fi locuit în Marea Britanie cel puţin 2 ani din ultimii 3 etc.  

E. - serviciile de asistenţă socială

Creditul de pensie este un beneficiu financiar neimpozabil/ săptămânal care se acordă persoanelor cu vârsta legală de pensionare care au venituri mici şi care trăiesc pe teritoriul naţional. Creditul de pensie are două componente: creditul garantat şi creditul pentru economii. Persoanele îndrituite pot beneficia de una din aceste componente sau de ambele. 

Valoarea creditului de pensie depinde de nivelul venitului săptămânal şi de economiile realizate de persoana în cauză. La stabilirea creditului de pensie se ia în calcul şi venitul partenerului, precum şi capitalul acestuia.
Creditul garantat măreşte venitul săptămânal până la nivelul unei sume minime garantată persoanelor care au împlinit vârsta legală de pensionare. Persoana care a împlinit vârsta legală necesară poate obţine creditul garantat dacă are un venit săptămânal de 151,20  lire sterline - pentru o persoană singură sau de 230,85 lire sterline pentru o persoană dintr-un cuplu.

Creditul pentru economii este o sumă suplimentară acordată persoanelor care, de-a lungul vieţii, au realizat economii modeste pentru pensie (economii sau contribuţii pentru a doua pensie). Acest credit se acordă persoanelor care au vârsta minimă de 65 de ani şi care dispun de un venit săptămânal de 190 lire sterline (o persoană singură) sau 278 lire sterline (o persoană dintr-un cuplu).

Valoarea creditului pentru economii este de: 14,82 lire/ săptămână pentru o persoană singură şi de 17,43 lire/ săptămână pentru o persoană dintr-un cuplu.

În Marea Britanie există mai mult de 11.000 de centre de îngrijire pentru persoanele în vârstă sau fără adăpost, care sunt înregistrate şi sunt conduse de către entităţi din sectorul privat, organizaţii non-profit (cum ar fi organizaţiile de caritate şi asociaţiile de locatari) sau autorităţile locale.

Autorităţile locale au ca principale responsabilităţi
:

- aranjarea spaţiilor de îngrijire rezidenţială pentru toate persoanele eligibile, până la un anumit venit, în cazul în care aceste persoane nu sunt în măsură să-şi finanţeze locul din centrul de bătrâni;

- finanţarea costurilor de îngrijire pentru persoanele care corespund criteriilor de eligibilitate.

F. - beneficiile de şomaj şi alocaţia de reconversie profesională

În prezent, este în delurare ultima fază a creditului universal acordat persoanelor cu nevoi speciale, inclusiv şomerilor. De la începutul anului 2017 acesta va fi înlocuit cu finanţări specifice: alocaţia de şomaj, ajutorul de venit (pentru cheltuielile cu locuinţa), creditul fiscal de lucru, credit fiscal pentru copii, etc.

G. - beneficiile pentru locuinţă 

Potrivit prevederilor Legii privind beneficiile şi plata asigurărilor sociale
, fondurile necesare:

(a) pentru plata prestaţiilor de housing benefits sunt asigurate din Fondul Naţional de asigurări; 

(b) pentru efectuarea de plăţi în conformitate cu secţ. 162 din Legea Administraţiei privind costurile Serviciului Naţional de Sănătate, sumele necesare sunt furnizate din contribuţiilor plătite de către persoanele angajate, de către angajatori sau alte entităţi.


Contribuţiile se împart în patru categorii:

- o limită inferioară a prestaţiilor, care este corelată cu nivelul câştigurilor săptămânale ale persoanelor angajate;

- o limită superioară a prestaţiilor, egală cu valoarea maximă a câştigurilor săptămânale.

- clasa 1 - prestaţie limitată la 89.99 lire - procent mediu 4,6%;

- clasa 2 - 90-134,99 lire - procent mediu 6,6%;

- clasa 3 - 135-189,99 lire - procent mediu 6,6%;

- clasa 4 - peste 190 lire - procent mediu 10,4%;

Polonia

A. - pensionarea pentru limită de vârstă, anticipată, pe caz de boală şi pensia de urmaş
Vârsta de pensionare a fost stabilită la 67 ani pentru toate femeile născute după data de 30 septembrie 1973 şi pentru bărbaţii născuţi după 30 septembrie 1953. Pentru persoanele născute înainte de aceste date, vârsta de pensionare depinde de data naşterii: 60-67 ani pentru femei şi 65-67 pentru bărbaţi. Pentru obţinerea pensiei minime, perioada de cotizare este de 25 de ani pentru bărbaţi şi de 20 de ani pentru femei.


Prin reforma sistemului de pensii din anul 2009 a fost redus cu 80% numărul de profesii care pot beneficia de pensionarea anticipată, principalele categorii păstrate fiind minerii, profesorii şi cadrele militare. 


În această categorie sunt incluse persoanele care lucrează în condiţii speciale, verificate din punct de vedere medical, care primesc o pensie „punte” de până la cinci ani (zece ani pentru unele profesii, cum ar fi: piloţi, muncitori din siderurgie), înainte de vârsta de pensionare. Aceste pensii sunt finanţate de la bugetul de stat (din 2010 şi din contribuţiile plătite de angajatori). 


Pentru celelalte categorii care erau cuprinse în vechea lege a pensiilor, salariaţii care au o vechime de 15 ani în domeniul respectiv au dreptul la o compensaţie, care este calculată la împlinirea vârstei de 60 de ani pentru femei şi de 65 de ani pentru bărbaţi şi care se adaugă la pensia calculată. 


Pentru profesori, compensaţiile se pot acorda de la vârsta de 55 de ani pentru femei şi 57 de ani pentru bărbaţi, din anul 2018, dacă perioada de activitate este mai mare de 30 de ani sau de 20 de ani la plata cu ora.

În anul 1999 a fost pus în aplicare un nou sistem, constituit dintr-un prim pilon de asigurări sociale şi pilonul doi, bazat pe conturi individuale private obligatorii. Asiguraţii născuţi înainte de 31 decembrie 1948 au rămas în vechiul sistem. Cei născuţi între 1 ianuarie 1949 şi 31 decembrie 1968 au putut opta pentru noul sistem sau au rămas în vechiul sistem. Asiguraţii născuţi după 31 decembrie 1968 au fost, în mod obligatoriu, afiliaţi la noul sistem de pensii private şi cotizează atât la primul, cât şi la al doilea pilon;

Al doilea pilon de pensii, finanţat în proporţie de 3/8 din contribuţia obligatorie a angajatului, este considerat un fond deschis;

Al treilea pilon de pensii, voluntar, va funcţiona ca o sursă de realocare a veniturilor pe întreaga durata de viaţă a individului. Noutatea adusă de Polonia priveşte introducerea unui program de pensii pentru angajaţi, persoane care din cauza vârstei sau a stării de sănătate ar putea avea probleme cu participarea în cadrul programelor regulate, implementate de celelalte paliere.

La pensionare, capitalul acumulat la nivel naţional este împărţit la un coeficient numit „valoarea-g” pentru calculul beneficiilor de pensie, care are în vedere speranţa medie de viaţă la vârsta de pensionare, valoare publicată de Biroul Central de Statistică.
Pensia minimă este de 675,1 PLN/lună
. Din anul 2008 pensiile în plată se indexează cu un procent egal cu 80% din creşterea preţurilor de consum şi 20% din câştigul salarial mediu pentru anul anterior.

Este posibilă cumularea salariului cu pensia, dar există limite de venit. În cazul în care venitul din muncă depăşeşte 70% din salariul mediu, pensia este redusă, iar în cazul în care acesta depăşeşte un procent de 130% din salariul mediu, plata pensiei se suspendă.

Cheltuielile din PIB pentru pensiile de stat reprezintă un procent de 10,6%. 
Contribuţia angajaţilor este de 12,22% din câştiguri, respectiv 19,52% pentru lucrătorii născuţi între 1949 şi 1968, care au ales un alt sistem de pensii.
Veniturile din pensii nu sunt supuse impozitelor sau altor taxe, dar se poate deduce un procent  de 7,75% pentru contribuţii medicale. 

B. - beneficiile legate de familie

Alocaţia familială se acordă familiei al cărei venit net pe membru de familie nu depăşeşte valoarea de 504 PLN (126 euro/ lună) sau familiilor care au copii cu handicap şi al căror venit pe membru de familie nu depăşeşte 583 PLN (146 euro/ lună). 


Din luna septembrie 2006, cuantumul alocaţiei familiale depinde de vârsta copilului şi se acordă lunar, după cum urmează: 


- 48 PLN (aprox. 12 euro) - până la vârsta de 5 ani a copilului; 


- 64 PLN (aprox. 16 euro) - pentru copiii cu vârsta cuprinsă între 5 -18 ani; 


- 68 PLN (aprox. (17 euro) - pentru copiii cu vârsta cuprinsă între 18 - 24 ani. 


Se acordă 7 suplimente la alocaţia familială în următoarele cazuri:


• naşterea copilului - suplimentul se acordă unuia dintre părinţi sau reprezentantului legal al copilului, fiind în cuantum de 1.000 PLN ( aprox. 250 euro);


• îngrijirea copilului pe timpul concediului parental – suplimentul se acordă pe timpul concediului parental, dar nu mai mult de 24 luni sau 36 luni, dacă persoana îngrijeşte mai mult de un copil rezultat în urma unei singure naşteri ori 72 de luni, dacă copilul prezintă un handicap. Cuantumul este de 400 PLN (aprox. 100 euro/lună); 

• familii monoparentale – suplimentul se acordă părinţilor singuri care nu primesc pensie alimentară de la celălalt părinte sau în cazul în care tatăl copilului este necunoscut. Cuantumul este de 170 PLN (aprox. 43 euro/ copil) sau 250 PLN (aprox. 63 euro/copil cu handicap); 


Cuantumul total al acestui supliment plătit unei familii nu trebuie să depăşească 340 PLN (aprox. 86 euro) sau 500 PLN (aprox. 125 euro) în cazul copilului cu handicap. Dacă veniturile familiei per membru de familie nu depăşesc totuşi jumătate din criteriul de venit, cuantumul suplimentului va creşte cu 50 PLN (aprox. 13 euro) pe fiecare copil, dar nu mai mult de 100 PLN (aprox. 25 euro) pe familie. 


Familiile monoparentale au dreptul şi la un avans din pensia alimentară, acesta se acordă dacă pensia alimentară acordată prin hotărâre judecătorească nu se achită, iar venitul pe membru de familie nu depăşeşte 583 PLN (146 euro). 


Cuantumul avansului variază între 120 PLN (aprox. 30 euro) şi 250 PLN (aprox. 63 euro) şi depinde de numărul copiilor şi gradul de handicap. 


Dacă venitul pe membru de familie nu depăşeşte jumătate din criteriul de venit, cuantumul maxim al avansului creşte cu 50 PLN (aprox. 13 euro) pentru fiecare copil, dar nu mai mult de 100 PLN (aprox. 25 euro/ familie). 


• Educaţia şi reabilitarea copilului cu handicap - se acordă pentru susţinerea financiară a familiei pentru acoperirea costurilor crescute cu reabilitarea şi educaţia copilului până la vârsta de 16 ani. Dacă copilul are handicap grav sau mediu se acordă supliment până la 24 de ani. Cuantumul este următorul:

- 60 PLN (aprox. 15 euro/ lună) pentru copilul până la 5 ani; 


- 80 PLN (aprox. 20 euro/ lună) pentru copilul cu vârsta cuprinsă între 5-24 ani. 


• Începerea anului şcolar - suplimentul se acordă pentru susţinerea familiei din punct de vedere financiar la începutul anului şcolar pentru achiziţionarea manualelor, cuantumul fiind de 100 PLN (aprox. 25 euro/ an pentru fiecare copil). 


• Educaţia copilului în afara locului de reşedinţă - scopul suplimentului este acela de a acoperi costurile de cazare a copilului în locul în care este situată unitatea de învăţământ. Se poate acorda şi pentru acoperirea costurilor de transport de la locul de reşedinţă la unitatea de învăţământ.  


Cuantumul pentru cazare este de 90 PLN (aprox. 23 euro/ lună), iar pentru transport se acordă 50 PLN (aprox. 13 euro/ lună).  


Suplimentul se acordă pentru 10 luni, pe parcursul anului şcolar. 


• Suplimentul se acordă familiilor cu trei sau mai mulţi copii care au dreptul la alocaţia familială, cuantumul fiind de 80 PLN (aprox. 20 euro/ lună), începând cu al treilea copil.


Prestaţiile de îngrijire reprezintă un ajutor financiar acordat familiilor care au copii cu handicap şi care necesită o îngrijire specială. 


a) Prestaţia de îngrijire medicală se acordă copiilor cu handicap până la vârsta de 16 ani sau persoanelor peste 16 ani care au handicap grav sau mediu, care s-a instalat la vârsta la care erau îndreptăţite la primirea unei alocaţii familiale. Prestaţia se acordă indiferent de veniturile familiei. 


b) Indemnizaţia de îngrijire se acordă mamei sau tatălui care trebuie să renunţe la activitate în vederea îngrijirii unui copil cu handicap grav sau mediu. 


- prestaţia de îngrijire medicală este în cuantum de 153 PLN (aprox. 38 euro/ lună); 


- indemnizaţia de îngrijire se acordă lunar în cuantum de 420 PLN (aprox. 105 euro) dacă venitul pe membru de familie nu depăşeşte 583 PLN (aprox. 146 euro). 

C. - asigurările de sănătate

Sistemul de asigurări de sănătate polonez are la bază asigurările de sănătate obligatorii, generale. Sistemul de asigurări de sănătate a fost descentralizat o perioadă de 4 ani
, după care s-a revenit, fiind creat un Fond Naţional de Sănătate, care dispune de sucursale regionale. Acest Fond administrează sistemul de asigurări de sănătate, fiind  împărţit în 17 fonduri specifice de profil. Fondul Naţional de Sănătate are  responsabilităţi de planificare, gestionare şi finanţare a serviciilor de sănătate publică.

Legea privind asigurările sociale de sănătate defineşte toate categoriile de persoane supuse prevederilor legale, inclusiv persoanele neangajate (şomeri, studenţi), funcţionarii publici (armată, poliţie) şi altele categorii (refugiaţi politici). 

Calcularea contribuţiilor variază în funcţie de grupurile de persoane asigurate. Acest lucru este valabil mai ales pentru persoanele care nu lucrează în sectorul de stat, de exemplu agricultorii, ale căror venituri nu sunt impozitate. 
Contribuţiile de asigurare pentru persoanele care desfăşoară activităţi independente sunt proporţionale cu venitul obţinut, dar nu pot fi mai mici de 75% din salariul mediu pe ţară.

Beneficiarii au dreptul la servicii gratuite de îngrijire a sănătăţii, în cazul în care primesc aceste servicii de la furnizorii de servicii medicale ce au încheiat contracte privind furnizarea de servicii de sănătate cu Fondul Naţional de Sănătate (NFZ). Furnizorii de servicii medicale sunt, în principal: medicii care îşi desfăşoară activitatea în unităţi publice sau private - spitale, servicii de prim ajutor, dispensare, centre de sănătate, clinici de specialitate individuale sau de grup
.

Serviciile medicale gratuite sunt acordate numai în instituţiile de asistenţă medicală, atât publice, cât şi private, care au încheiat un contract cu Fondul Naţional de Sănătate, acestea fiind marcate cu logo-ul Fondului. Există o separare strictă între îngrijirea de specialitate în sistem ambulatoriu şi cea din staţionar. Îngrijirea de specialitate ambulatorie este realizată în principal de unităţi private, care sunt dezvoltate mai mult în oraşele mari.
Persoana care a încheiat un acord pentru o asigurare voluntară de sănătate este obligat să înregistreze pe asigurarea proprie toţi membrii de familie ce nu au încheiat o asigurare din alte motive. Acest lucru nu implică taxe suplimentare.

Plăţile directe acoperă o serie de servicii medicale de specialitate: analize, servicii de stomatologie, asistenţă medicală spitalicească, reabilitare şi recuperare medicală. Potrivit legii, plata şi coplata individuală a persoanelor asigurate se aplică pentru următoarele servicii:

- cheltuielile pentru hrană şi cazare la casele de îngrijire şi sanatoriile pentru boli cronice;  - cheltuielile pentru hrană şi cazare la unităţile de recuperare medicală, care asigură servicii 24 de ore din 24; - 30% din valoarea medicamentelor produse de către farmacii şi 50% din preţul medicamentelor obţinute pe baza reţetelor; - o sumă fixă pentru examenele şi analizele medicale, precum şi pentru eliberarea reţetelor;   - plata parţială sau totală a dispozitivelor şi protezelor ortopedice prescrise de medic; - o sumă reprezentând cheltuielile de transport medical spre un sanatoriu; - costul de deplasare cu ambulanţa, dacă nu este nevoie de un tratament de urgenţă. 

Nivelul de coplată este limitat şi depinde de veniturile persoanelor asigurate. De exemplu, tariful lunar pentru cheltuielile de hrană şi cazare la casele de îngrijire a sănătăţii şi sanatoriile pentru boli cronice nu poate depăşi 70% din salariul lunar al unei persoane singure, care are un copil în îngrijire, sau 70% din salariul unui angajat aflat sub tratament medical de specialitate. Pentru asigurarea acestor servicii medicale există 8 categorii de cazare, preţul variind între 6,5 şi 23,3 PLN/ zi
.

De asemenea, coplata se realizează la preţ fix pentru medicamentele de bază, în valoare de 0,8 euro, iar pentru un medicament produs de o farmacie preţul este de 1,2 euro, această valoare neputând depăşi decât cu maxim 0,5% preţul medicamentului de bază şi cu 1,5% preţul unui medicament prescris de medicul de familie. 

Persoanele asigurate plătesc 30% din costurile de producţie ale dispozitivelor ortopedice şi 50% pentru protezele auditive.

D. - prestaţiile de invaliditate
Prestaţia pentru incapacitate de muncă se acordă în cazul în care o persoană nu mai poate desfăşura nici un tip de activitate, incapacitatea de muncă a avut loc pe perioada asigurării sau în cel mult 18 luni de la încetarea perioadei de asigurare sau a fost îndeplinit stagiul de cotizare.  
Acesta este de 1 an, dacă incapacitatea de muncă a avut loc înainte de împlinirea vârstei de 20 de ani; 2 ani, dacă persoana are vârsta de 20-22 ani; 3 ani, dacă persoana are vârsta de 22-25 ani; 4 ani, dacă persoana are vârsta de 25-30 ani şi de 5 ani dacă persoana are vârsta mai mare de 30 de ani.

De la 1 martie 2014, pensia minimă pentru incapacitate de muncă este de 844,45 PLN brut pe lună iar pensia minimă parţială pentru incapacitate de muncă este de 648,13 PLN brut pe lună.
 
E. - serviciile de asistenţă socială

Prestaţiile de asistenţă socială sunt accesibile persoanelor şi familiilor al căror venit nu depăşeşte criteriile de venit stabilite de legislaţia poloneză. 

Pragul de venit pentru care se pot acorda aceste prestaţii este de: 

- 542 PLN/ lună pentru o persoană singură;
- 456 PLN/ lună pentru o persoană dintr-o familie.
Pentru acordarea acestui serviciu se iau în calcul venitul net al familiei pe parcursul lunii anterioare. Consiliul municipal poate creşte cotele pentru acordarea de beneficii temporare.

F. - beneficiile de şomaj şi alocaţia de reconversie profesională

Pentru a beneficia de prestaţii de şomaj solicitantul:

- nu a desfăşurat nici o activitate o perioadă de 1 an, în ultimele 18 luni; 

- a câştigat cel puţin salariul minim pe parcursul acestei perioade;

- este înregistrat la biroul de muncă al districtului;

- nu primesc în primele 7 zile după înregistrare o ofertă de muncă sau de formare.

Pentru a beneficia de o pensie de pre-pensionare, solicitantul:

- trebuie să fie înregistrat ca şomer;

- a primit prestaţiile de şomaj timp de cel puţin 6 luni;

- se apropie de vârsta de pensionare;

- a fost concediat din motive legate de angajator.

Sumele acordate pentru primele trei luni ale anului sunt în cuantum de: 

• 664,90 PLN/ lună pentru persoanele cu o vechime în muncă de până la 5 ani; 

• 831,10 PLN/ lună  pentru persoanele cu o vechime în muncă cuprinsă între 5 şi 20 de ani; 
• 997,4 PLN/ lună pentru persoanele cu o vechime în muncă de peste 20 de ani.

G. - beneficiile pentru locuinţă 

Din anul 2001, regulile privind acordarea de sprijin pentru locuinţe au fost modificate în mod substanţial
. Din anul 2004, sunt eligibile persoanele care locuiesc în gospodării aflate în proprietatea lor, chiriaşii şi persoanele care lucrează în agricultură, care locuiesc în locuinţe sociale. Veniturile acestor persoane nu trebuie să fie mai mare decât 1,5 din nivelul pensiei minime (1,75 în cazul în care unei persoane singure). În cazul în care venitul pe cap de membru dintr-o locuinţă este mai mare decât pragul menţionat, beneficiul poate fi plătit, dar în cuantum redus. Suprafaţa locuinţei trebuie să fie de maxim 35 m2 pentru o persoană singură, la care se adaugă 5 m2 pentru fiecare membru al familiei. 

Dacă aceste condiţii sunt respectate, familia respectivă beneficiază de un ajutor financiar care să acopere cheltuielile reale cu chiria şi facturile de energie, apă, gunoi, încălzire, adaptate la pragul de suprafaţă, în cuantum de 10%, respectiv 15% din venitul total al tuturor membrilor gospodăriei. Cuantumul mediu acordat este de 135-140 PLN/ lună, pentru fiecare membru al familiei.

SPANIA

A. - pensionarea pentru limită de vârstă, anticipată, pe caz de boală şi pensia de urmaş
Sistemele de pensii din Spania sunt următoarele:
• sistemul de stat
• sistemul complementar

· sisteme de pensii profesionale - pot fi create pe baza unui acord colectiv între salariaţi şi angajatori sau de un grup de angajaţi dacă fiecare dintre acestea cuprinde cel puţin 250 salariaţi sau dacă aparţin aceluiaşi domeniu de activitate;

· sisteme de pensii asociative - pot fi create de către asociaţii, sindicate sau federaţii ale lucrătorilor pentru membrii lor;

· fonduri de pensii individuale - salariaţii, lucrătorii independenţi sau şomerii pot adera în nume individual la unul din fondurile de pensii create de către o instituţie financiară.

Conform prevederilor legale
, vârsta legală de pensionare depinde de anul naşterii, cât şi de anii de contribuţie la sistemul de asigurări. În anul 2014, vârsta legală de pensionare a fost fixată la 65 de ani, dacă asiguratul are 35,6 ani contribuţie şi la vârsta de 65,2 ani, dacă perioadele de cotizare sunt inferioare nivelului stabilit. Vârsta de pensionare va urca progresiv până la 67 ani pentru asiguraţii care au o perioadă de cotizare inferioară nivelului de 38,6 ani. Pentru a primi pensia pentru limită de vârstă, asiguratul trebuie să aibă minimum 15 ani de contribuţie şi, obligatoriu, ultimii 2 ani.


Pensionarea anticipată este posibilă cu 4 ani înaintea vârstei de pensionare legale, dacă asiguratul are 33 de ani de cotizare şi dacă acestuia i s-a desfăcut contractul de muncă, din motive neimputabile lui, solicitând un loc de muncă timp de 6 luni. Pensionarea anticipată este posibilă şi pentru cei din fostul sistem SOVI, începând cu vârsta de 60 ani, pentru cei care au lucrat în condiţii grele, pentru cei cu incapacitate de muncă de peste 45% şi care au vârsta minimă de 52 - 56 ani.


Conform legii, este posibilă obţinerea pensiei parţiale la vârsta de 61 ani dacă persoana în cauză a fost disponibilizată sau i s-a încheiat contractul de muncă pe perioadă determinată. 


Noua reformă care a vizat pensionarea anticipată, a fost elaborată, întrucât, 42% din cei asiguraţi au cerut pensionarea înainte de împlinirea vârstei de 65 ani, oprindu-se din activitate, în medie, la vârsta de 63 ani (2008). Prin reforma din anul 2013 au fost luate trei măsuri principale: 
- a fost ridicată vârsta minimă de pensionare anticipată; 
- a fost crescut coeficientul de penalizare, 2% pe trimestru; 
- a crescut nivelul minim de cotizare la 33 ani, faţă de 15 ani anterior
.

După 15 ani de contribuţii, pensia reprezintă 50% din câştigurile de bază. Pentru următorii zece ani se adaugă un plus de 3% pentru fiecare an, plus 2%/ an pentru anii ulteriori. Pensia maximă este de 100% după 35 ani de contribuţii;

Pensia minimă plătită la vârsta de 65 ani se ridică la 530,63 euro/ lună sau 32,0% din venitul mediu, pentru pensionarii singuri şi 661,34 euro/ lună, respectiv 39,9% din veniturile medii, pentru pensionari cu un soţ dependent;

Pensia maximă este de 2.393,87 euro/ lună;

Pensia întârziată va conduce la creşterea cu 2% pentru fiecare an suplimentar şi cu 3% după 40 de ani de contribuţii;

Contribuţiile pentru sistemul de pensii ale angajaţilor: 23,6%, ceea ce reprezintă 0,46% din PIB;

Cheltuielile din PIB pentru pensiile de stat: 8%, iar pentru pensiile private de 0,6%.
Pensiile sunt impozitate, cu excepţia celor deţinute de persoanele cu dizabilităţi.

Al doilea pilon de pensii, care are o serie de particularităţi faţă de cel care funcţionează în alte state europene, este gestionat în cea mai mare parte de stat, fiind o completare a primului pilon de pensii, obligatoriu. În cazul salariaţilor, cuantumul acestui tip de pensie este determinat de contribuţiile făcute de către angajat şi angajator în cursul perioadei stabilite în conformitate cu legea în vigoare;

- schemele de contribuţii determinate sunt definite în felul următor: 

▪ cuantum fix;

▪ cuantumul prestaţiei este definit, iar contribuţiile vor varia în funcţie de rata de întoarcere a investiţiilor;      

▪ scheme hibride, în care sunt stabilite şi contribuţii pentru anumite situaţii neprevăzute.

B. - beneficiile legate de familie

Alocaţia se acordă pentru copiii cu vârsta cuprinsă între 0 şi 3 ani, iar suma se actualizează anual. 


În anul 2008, de exemplu, suma acordată a fost de 650 euro de copil/ an, pentru familiile numeroase, cu 3 sau mai mulţi copii. Pentru familiile cu un copil cu dizabilitaţi, alocaţia se acordă până la vârsta de 6 ani, iar suma ajunge la aproximativ 750 euro/ an.


Pentru mamele divorţate sau care sunt singure şi au un copil în îngrijire, ajutorul de 650 euro/ an se acordă până la vârsta de 6 ani. 


Pentru mamele care lucrează şi care au copii cu vârste cuprinse între 0 şi 3 ani se acordă un ajutor pentru copil de 100 euro/ lună. 


Pentru familiile aflate în dificultate, care au copii în îngrijire, se acordă un ajutor de 25 euro/ lună de familie. Venitul maxim pe baza căruia se acordă acest ajutor este de 11.000 de euro/ an. 

C. - asigurările de sănătate

Decretul Regal pentru furnizarea de servicii nr. 63/1995 reglementează lista de servicii garantate de sistemul de sănătate publică. Beneficiile incluse cuprind:


• asistenţă medicală primară, inclusiv îngrijirile medicale de sănătate generală şi pediatrică furnizate de centrele de asistenţă medicală primară, prin vizite la domiciliu ale medicilor de familie, programe pentru prevenirea bolilor, promovarea sănătăţii şi reabilitarea medicală;


• asistenţă medicală de specialitate sub formă de îngrijire în ambulatoriu şi staţionar, care acoperă toate specialităţile medicale şi chirurgicale;


• subvenţionarea cu 60% a preţurilor la medicamente prescrise pentru pacienţii sub vârsta de 65 de ani. Există derogări de la procentul de coplată,  40% pentru pacienţii cu handicap grav şi persoanele asigurate care au suferit accidente de muncă. De asemenea, pentru bolile cronice coplata se reduce la 10% din preţ, în limita unui plafon anual actualizat. Din decembrie 1995, această contribuţie redusă a fost extinsă şi la pacienţii cu SIDA. 


Pentru cei înscrişi în fondurile mutuale, respectiv funcţionarii publici, coplata este de 30% din preţul de vânzare cu amănuntul, dar nu există nici o scutire pentru cei care s-au pensionat (65 ani şi peste);


• beneficiile complementare includ obţinerea de proteze, produse ortopedice, scaune cu rotile, asigurarea transportului în unităţile de îngrijire a sănătăţii, diete complexe, terapie cu oxigen. 


Din anul 2006 au fost incluse pe lista serviciilor terapia fotodinamică, anestezia epidurală, tratamentul obezităţii, tratamentul cu insulină, emisia de pozitroni, dispozitive intrauterine, reabilitarea cardiovasculară, logopedie, îngrijirea bolnavilor în faze terminale, transplantul ţesuturi, terapii de reproducere, îngrijirea sănătăţii mintale şi de reabilitare, consilierea fumătorilor. 


Sistemul medical, bazat pe impozitare, acoperă 99,8% din populaţie, inclusiv imigranţii. Numărul persoanelor care deţin asigurări de sănătate private este mic.

D. - prestaţiile de invaliditate
Pentru obţinerea prestaţiei de invaliditate permanentă, solicitantul trebuie să îndeplinească o serie de cerinţe care variază în funcţie de gradul de incapacitate. Motivul pentru handicap este de asemenea relevant, distingându-se câteva situaţii: accident de muncă, boală profesională, altă cauză ce nu are legătură cu locul de muncă.
- invaliditate permanentă parţială: în cazul în care invaliditatea este produsă de o boală comună, solicitantul trebuie să fie înregistrat şi să fi plătit contribuţii timp de 1.800 de zile, timp de 10 ani înainte de data la care incapacitatea temporară a devenit o invaliditate permanentă;
- invaliditate permanentă totală: dacă motivul pentru invaliditate a fost o boală comună, solicitantul trebuie să fie înregistrat şi să fi plătit contribuţii pentru o anumită perioadă, care variază în funcţie de vârsta solicitantului;

- invaliditate permanentă absolută: în cazul în care cauza invalidităţii este o boală comună sau un accident non-ocupaţional, solicitantul trebuie să fie înregistrat şi să fi plătit contribuţii o perioadă de 15 ani, din care 3 trebuie să fie în ultimii 10 ani.

- handicap sever: se aplică aceleaşi cerinţe ca şi pentru cele de invaliditate permanentă absolută.
E. - serviciile de asistenţă socială

▪ Persoanele vârstnice care nu dispun de mijloace suficiente de trai au dreptul la o pensie non-contributivă, dacă sunt îndeplinite următoarele condiţii:

- vârsta minimă: 65 de ani împliniţi;

- au domiciliat în Spania pe o perioadă de minimum 10 ani, între vârsta de 16 ani şi data depunerii cererii de pensionare, din care ultimii doi ani trebuie să fie precedenţi acestei date;

- veniturile anuale nu trebuie să depăşească 5.136,60 euro; sunt luate în calcul şi veniturile anuale ale tuturor membrilor unităţii economice de coabitare.

În ceea ce priveşte nivelul non-contributiv de asistenţă socială, aceasta cuprinde trei forme
:

• beneficii sociale legate de şomaj (securitatea socială în cazurile de şomaj, şomajul în rândul muncitorilor agricoli temporari şi veniturile legate de inserţia activă), care intră în vigoare atunci când perioada de acordare a prestaţiilor de tip contributiv pentru şomaj s-a încheiat. Se acordă în anumite condiţii, atunci când se constată lipsa de resurse a unei familii cu copii în întreţinere.

• pensiile non-contributive şi beneficiile sociale acordate pentru copiii aflaţi în întreţinere, cu anumite niveluri de handicap. Acestea sunt reglementate de Legea nr. 26/1990.

• veniturile minime regionale de inserţie, care au ca public-ţintă persoanele cu vârste cuprinse între 25 şi 64 de ani, ce se află în situaţii de sărăcie extremă şi au dificultăţi legate de integrarea socială şi/ sau cu ocuparea forţei de muncă. Accesul la acest ultim mod de protecţie socială este supus unor condiţii stricte iar intensitatea sa de protecţie este scăzută, cu toate că există programe de activitate variate. În fapt, venitul minim de inserţie se acordă doar în câteva regiuni: Ţara Bascilor, Navarra şi Catalonia.

Subvenţia de securitate socială se acordă persoanelor cu vârsta mai mare de 45 de ani, în special celor cu vârsta mai mare de 52 de ani, venitul acordat reprezentând 75% din venitul minim garantat. Se acordă pe o perioadă de 6 luni, cu posibilitate de prelungire. 

Situaţia este similară şi pentru sumele acordate muncitorilor sezonieri, cu amendamentul că plăţile se pot face începând cu vârsta de 16 ani. După vârsta de 52 de ani, subvenţia se acordă până la vârsta pensionării. 

Sumele reprezentând schemele de inserţie se acordă şomerilor pe o perioadă de maxim 11 luni, dacă nu au avut un loc de muncă în ultimul an calendaristic sau dacă gradul de invaliditate este mai mare de 33%, emigranţilor sau persoanelor care au renunţat la pensie pentru a intra în câmpul muncii, dar au rămas ulterior şomere. 

Venitul minim de inserţie, regional, se acordă persoanelor cu vârsta cuprinsă între 25 şi 64 de ani, în unele cazuri de la 18 ani, şi reprezintă tot un procent de 75% din venitul minim garantat. Se acordă pe o perioadă de 6-12 luni.

Eficacitatea politicilor sociale împotriva excluziunii sociale depinde de trei factori:

- numărul locurilor de muncă şi tipul acestora;

- veniturile obţinute;

- calitatea serviciilor publice, care răspund nevoilor de bază. 

Potrivit prevederilor Legii generale privind securitatea socială, nr. 1/1994, activitatea de protecţie cuprinde următoarele aspecte
:

- îngrijirea sănătăţii cetăţenilor în cazul naşterii copiilor, bolilor şi accidentelor comune sau profesionale, indiferent dacă persoana respectivă este angajată sau nu;

-  recuperarea profesională, în cazurile menţionate mai sus;

- beneficii economice acordate în situaţii de incapacitate temporară de muncă: maternitate, paternitate, risc în timpul sarcinii, risc în timpul alăptării, îngrijirea copiilor afectaţi de cancer sau de o altă boală gravă, invaliditate sau pensionare (în regim contributiv şi necontributiv, şomaj, cazuri de deces, precum şi alte scheme acordate în situaţii speciale sau neprevăzute, stabilite prin Decret Regal, la propunerea ministrului Muncii şi Imigraţiei).

F. - beneficiile de şomaj şi alocaţia de reconversie profesională

În cazurile de şomaj sau atunci când o companie şi-a redus programul de lucru şi bugetul de salarizare a personalului cu un procent cuprins între 10% şi 70%, se poate solicita sprijin financiar.

Dacă solicitantul este înregistrat într-unul dintre sistemele de securitate socială spaniolă, acesta are dreptul la:

- o prestaţie contributivă de şomaj, dacă a contribuit un minim de 360 ​​de zile pe parcursul a 6 ani înainte de a deveni şomer;
- are o vechime mai mare de 16 ani şi nu a atins vârsta de pensionare.

Prestaţia de şomaj oferă dreptul de a primi o sumă egală cu 70% din valoarea reglementată prin lege, în primele 180 de zile, precum şi asistenţă medicală şi de 50% din această valoare, din ziua 181, precum şi servicii de urgenţă medicală.

Cuantumul prestaţiei nu poate fi mai mare sau mai mic decât valoarea legală, indiferent de numărul de membri de familie.

 

SUEDIA

A. - pensionarea pentru limită de vârstă, anticipată, pe caz de boală şi pensia de urmaş
Sistemul de pensii se compune din: 
• pensia de bază finanţată din contribuţiile sociale; 
• pensia complementară bazată pe principiul capitalizării;

• pensia garantată, finanţată prin impozite, de care beneficiază persoanele cu pensii mici sau fără pensie;

Nivelul pensiei este stabilit, ţinându-se cont de venitul obţinut pe întreaga perioadă a vieţii active, de durata medie a speranţei de viaţă prevăzută pentru grupa de vârstă şi de situaţia economică.
Pensia maximă de stat se acordă la 65 de ani, după 40 de ani de cotizaţii. Pensia minimă garantată pentru o singură persoană, în 2008, a fost de 87.330 SEK
/an, 25% din veniturile medii brute.

Conform legii, un procent de 2,5% din venitul de pensionare va fi virat în conturile de pensii personale (prima de pensie). La pensionare, angajaţii au posibilitatea de a alege modul în care sunt retrase beneficiile.
Pensionarea timpurie se poate face de la vârsta de 61 de ani.

Contribuţiile pentru sistemul de pensii ale angajaţilor reprezintă un procent de 11,9%, în timp ce cheltuielile din PIB pentru pensiile de stat sunt de 7,2%.
Pensiile nu se impozitează.

Circa 86% din contribuţii se utilizează pentru plata pensiei de bază, 14% din sumă fiind finanţată prin capitalizare. Contribuţiile pentru pensie pot fi plătite de angajat atât în cadrul pilonului I, cât şi în cadrul pilonului II, ambele obligatorii. Acest al doilea pilon acoperă perioadele de şomaj, boală, accidente de muncă şi handicap. Are avantajul de a impune sistemelor de pensii să includă atât costurile directe, legate de beneficiile obţinute după încetarea activităţii, cât şi costurile indirecte;

Costurile de garanţie ale fondurilor de pensii reprezintă circa 2,2% din PIB, 30% din aceste costuri vor fi colectate din impozitele locale. Pe măsură ce noii pensionari care vor intra în sistem vor avea pensii mai mari, nevoia de garantare va scădea. 

Principala structură în domeniu supravegherii pensiilor din pilonul II este Autoritatea de control financiar. În acest pilon pot intra toţi angajaţii din sectorul privat care au împlinit vârsta de 18 ani. Contribuţiile pentru pensia de vârstă şi cea de urmaş încep o dată cu împlinirea vârstei de 21 de ani.

Există două sisteme de pensii care oferă protecţie la vârste înaintate: o pensie în funcţie de venit şi o pensie garantată.


Pensia garantată are legătură doar cu reşedinţa în Suedia şi, astfel, nu face distincţia între salariaţi şi persoane care desfăşoară activităţi independente. Aceasta asigură o pensie minimă pentru persoanele care nu au lucrat suficient de mult pentru a beneficia de o pensie adecvată în funcţie de venit
.


Pensia în funcţie de venit este un regim de asigurare suplimentară separată, bazat pe activităţi lucrative. Este disponibilă atât pentru salariaţi, cât şi pentru persoane care desfăşoară activităţi independente. Pensia în funcţie de venit se bazează pe veniturile realizate pe parcursul vieţii raportate la regim. Contribuţia care conferă dreptul la aceasta este de 18,5% din venitul anual de bază. Sistemul de pensii în funcţie de venit include prestaţii finanţate în baza unui regim cu plata pe parcurs (pensia pentru limita de vârstă în funcţie de venit şi pensia suplimentară în funcţie de venit) şi un regim finanţat cu conturi individuale (pensia din rezerve de prime).


În principiu, toate veniturile impozabile se iau în calcul pentru drepturile la pensie. Acestea includ toate veniturile din salarii, activităţi independente şi prestaţii de securitate socială (alocaţia de boală în funcţie de venit, prestaţia de boală, prestaţia de şomaj etc).

Nu există nicio durată minimă de afiliere în ceea ce priveşte pensia pentru limită de vârstă în funcţie de venit şi pensia din rezerve de prime. În schimb, sunt necesari trei ani de venit eligibil din salarii pentru pensia suplimentară în funcţie de venit şi trei ani de reşedinţă în Suedia pentru pensia garantată.

Există o opţiune flexibilă de pensionare de la vârsta de 61 de ani şi posibilitatea de a lucra după vârsta de 67 de ani cu acordul angajatorului. Pensia garantată, însă, nu poate fi plătită înainte de împlinirea vârstei de 65 de ani.

B. - beneficiile legate de familie

Alocaţia pentru copii se acordă până la vârsta de 16 ani a copilului. O prestaţie similară se acordă şi copiilor care urmează studiile. Cuantumurile sunt următoarele: 


• 1.050 SEK (116 euro/ lună); 


Suplimentul pentru familiile numeroase: 


• pentru al 2-lea copil 100 SEK (11 euro); 


• pentru al 3-lea copil 354 SEK (39 euro); 


• pentru al 4-lea copil 860 SEK (95 euro); 


• pentru al 5-lea copil 1.050 SEK (116 euro). 

C. - asigurările de sănătate

Aproximativ 70% dintre serviciile de sănătate sunt finanţate prin intermediul taxelor locale
. Sistemul de sănătate suedez este descentralizat, cele 21 de consilii regionale având în responsabilitate activitatea spitalelor şi a medicilor de familie, în timp ce consiliile municipale, în număr de 290, gestionează serviciile medicale la nivel local. Doar 10% dintre serviciile de sănătate sunt asigurate de furnizori privaţi, cea mai mare parte a activităţilor de profil fiind realizate de unităţi administrate local și regional.

La nivel naţional, Ministerul Sănătăţii stabilește principiile și directivele specifice activităţii din domeniul medical, precum şi agenda politică în domeniu. De asemenea, supervizează activitatea desfăşurată la nivel local, alocă granturi și evaluează periodic serviciile medicale.

La nivel regional, responsabilitatea privind asigurarea serviciilor de sănătate revine consiliilor regionale. Acestea supervizează structura şi managementul spitalelor, urmărind eficienţa serviciilor medicale. Tot aceste consilii stabilesc preţurile şi nivelul de calitate al serviciilor asigurate de operatorii privaţi, care încheie contracte cu consiliile. Pacienţilor nu li se decontează serviciile oferite de furnizorii privaţi, dacă aceștia nu au încheiat un contract cu consiliile locale.

Aproximativ 97% din costurile serviciilor medicale sunt finanţate de stat, restul fiind plătite de beneficiari. Cheltuielile cu sănătatea reprezintă aproximativ 10% din PIB-ul Suediei, procent care a rămas destul de stabil de la începutul anilor ‘80. Circa 71% din costul activităţilor medicale este finanţat din taxele colectate la nivel de către consiliile regionale. 

Dacă medicul decide că un pacient este bolnav, acestuia i se plătește un procent din salariul zilnic normal începând de a doua zi după ce medicul a semnat certificatul de boală. Pentru primele 14 zile, această parte a salariului este plătită de angajator, urmând ca statul să continue plata până în momentul în care pacientul este din nou considerat apt de muncă. Statul decontează și cheltuielile cu transportul către clinică sau spital.

Fiecare pacient plătește anual echivalentul a 362 de euro pentru sănătate. Costurile medicamentelor eliberate pe reţete sunt limitate la o anumită valoare anuală pentru fiecare pacient. După ce acesta a atins plafonul de 1.800 SEK (circa 192 de euro), costul medicamentelor pentru tot restul anului este suportat de stat. Toate farmaciile sunt conectate la o rețea unică, astfel încât pacienții îşi pot cumpăra medicamentele de oriunde, iar valoarea lor se cumulează. Reţeta este trimisă prin internet către farmacie, iar pacientul trebuie doar să prezinte actul de identitate pentru a fi căutat în computer. Baza de date a farmaciilor indică ce medicamente trebuie să primească pacientul, dacă anumite medicamente au fost primite mai devreme şi ce medicamente trebuie eliberate la vizita respectivă. La un an după eliberarea reţetei, pacienții pot suna medicul și pot cere reînoirea reţetei pentru anul următor sau pot solicita schimbări în rețetă. 

Există, de asemenea, o limită a taxelor plătite de pacient pentru îngrjirile medicale. Acesta plătește 150 SEK (aproximativ 16 euro) pentru fiecare vizită la medic, indiferent dacă este vorba de un medic particular, de o clinică locală sau de un spital universitar. Atunci când pacientul merge la spital, taxa de intrare acoperă toate vizitele şi tratamentele la care este trimis de către medic, fie că este vorba de o radiografie sau de o operație pe cord. Aceeaşi taxă se plătește atunci când pacientul este adus cu ambulanța într-o situație de urgență, însă chitanţa este trimisă la domiciliul acestuia după ce acesta a fost tratat şi externat. Totuși, după ce valoarea serviciilor medicale a ajuns la 800 SEK (circa 85 euro), pacientul nu trebuie să mai plătească nimic pentru restul anului. Astfel, costurile cu sănătatea ale unui pacient (medicamente și consultații) se ridică la suma de 450 de euro/ an, însă această politică este valabilă doar pentru cetățenii suedezi care se înscriu în această schemă, înainte să plătească vreo consultație.

Chirurgia plastică se supune aceloraşi reguli dacă medicii consideră că este necesară, în timp ce operaţiile care nu sunt considerate necesare trebuie acoperite în totalitate de către pacient. Îngrijirile stomatologice nu sunt incluse în sistemul general de sănătate, dar sunt în parte subvenţionate de către guvern. În prezent, o mare parte a cetăţenilor suedezi doresc ca serviciile stomatologice să fie incluse în sistemul public obligatoriu.

Din cele menţionate mai sus reiese că asigurările private nu sunt foarte solicitate, sistemul public fiind performant.

D. - prestaţiile de invaliditate
Sumele acordate variază în funcţie de modalitatea în care se produce un accident de muncă, cu gradul de invaliditate care apare, precum şi cu nivelul de referinţă al preţurilor stabilite de medici.

Prejudiciile suferite de persoanele care desfăşoară activităţi independente sunt raportate Agenţiei suedeze pentru asigurări sociale, care stabileşte nivelul prestaţiei oferite.

E. - serviciile de asistenţă socială

Serviciile sociale ale municipalităţilor fac o evaluare individuală a fiecărui caz în parte.
Sumele maxime care se pot primi variază între 3.880 SEK/ lună pentru persoane singure, fără copii şi 6.360 SEK/ lună pentru parteneri cu copii.

Alte sume pot fi primite de copii şi tineri, variind în funcţie de vârstă. Sumele sunt stabilite în fiecare an de către guvern şi au niveluri minimale. Cu toate acestea, serviciile sociale pot oferi sume mai mari sau mai mici decât standardul naţional în cazul în care există motive speciale. 
F. - beneficiile de şomaj şi alocaţia de reconversie profesională

Pentru a obţine beneficii de acest tip, solicitantul trebuie să fie membru al unui fond de asigurare de şomaj timp de cel puţin 12 luni. Este opţională aderarea la un fond de asigurări de şomaj. Nivelul beneficiilor pe care le poate primi o persoană se bazează pe venitul mediu pe parcursul ultimelor 12 luni înainte de a deveni şomeră.

Sumele primite se încadrează în intervalul:

- 1-200 zile: 80% din salariu;
- 201-300 zile: 70% din salariu.
Suma maximă este de 680 SEK/ zi.

Prestaţiile de şomaj, indiferent dacă sunt plătite prin asigurarea de bază sau în funcţie de venit, sunt achitate pentru maximum 5 zile pe săptămână, timp de cel mult 300 de zile. Dacă şomerul are în întreţinere copii sub 18 ani, atunci când ajunge la capătul perioadei  de 300 de zile, se poate obţine un alt interval de 150 de zile. 
Persoanele şomere cu vârsta cuprinsă între 18-24 de ani, care nu pot obţine ajutoare de şomaj, pot primi o alocaţie de dezvoltare în cazul în care participă la un program de pe piaţa muncii. 
Tinerii sub 25 de ani, care s-au mutat recent în Suedia, pot obţine sprijin suplimentar din partea Serviciului public pentru ocuparea forţei de muncă.

G. - beneficiile pentru locuinţă 

Nu există prevederi legale.

Ungaria
A. - pensionarea pentru limită de vârstă, anticipată, pe caz de boală şi pensia de urmaş
Vârsta de pensionare pentru limită de vârstă creşte de la 62 şi 6 luni la 65 de ani în perioada 2012 - 2022.


De la 1 ianuarie 2012, sistemul de pensii obligatorii de asigurări sociale a fost reformat. De la această dată, pensiile anticipate plătite anterior nu vor fi plătite ca pensii, având alt regim, pensiile putând fi acordate numai după împlinirea vârstei standard de pensionare.


Au fost introduse o serie de criterii pentru femei. Astfel, femeile care doresc să se pensioneze anticipat trebuie să aibă o perioadă de 40 de ani de muncă, care include perioada de sarcină şi pe cele de îngrijire sau creştere a copiilor. În total, femeile trebuie să aibă minim 32 de ani de activitate lucrativă. Perioada de muncă poate să scadă cu un an pentru fiecare copil, pentru femeile cu mai mulţi de 5 copii.


De asemenea, a fost redus numărul profesiilor/ meseriilor care pot beneficia de pensionarea anticipată.


Cuantumul pensiei depinde de perioada de plată a contribuţiilor şi se calculează ca procent din valoarea medie lunară a venitului brut obţinut începând cu anul 1988: 


▪ 53% pentru 20 de ani de stagiu de cotizare;


▪ 2% în plus pentru fiecare dintre anii de asigurare între 21 şi 25 ani; 


▪ 1% în plus pentru fiecare dintre anii de asigurare între 26 şi 36 ani; 


▪ 0,5% în plus pentru fiecare dintre anii de asigurare între 36 şi 40 ani; 


▪ 1,5% în plus pentru fiecare dintre anii de asigurare peste 40 ani;


Pensia minimă este de 28.500 HUF/ lună
. Pensia parţială se acordă pentru minimum 15 ani stagiu de cotizare şi vârsta de 62 de ani.

Contribuţiile pentru sistemul de pensii ale angajaţilor: 24,0%, circa 0,31% din PIB,
cheltuielile din PIB pentru pensiile de stat 9,1%, iar pentru pensiile private 0,2%.
Un pachet de reforme majore şi-a produs efectele începând de la 1 ianuarie  1998 prin introducerea schemei de pensii multipilon, care a modificat schema publică de pensii şi a introdus o schemă capitalizată obligatorie pentru toate persoanele care au început să lucreze începând cu 30 iunie 1998, fiind opţională pentru cei cuprinşi în schemele ocupaţionale anterior acestei date.

Principalele măsuri au vizat, în principal, creşterea vârstei de pensionare, restrângerea gamei criteriilor de eligibilitate şi reducerea ratei contribuţiilor.
Afilierea la un fond de pensii private este obligatorie pentru toţi salariaţii şi liber-profesioniştii care au cel puţin 42 de ani şi au intrat pe piaţa muncii după data de 30 iunie 1998. Toate persoanele care au început să muncească înainte de această dată au putut alege, până la data de 31 august 1999, între a rămâne în vechiul sistem de pensii sau a se înscrie în noul sistem mixt.

Fiecare persoană asigurată trebuie să se afilieze la un fond de pensie obligatoriu, entitate juridică independentă creată de către angajatori (individual sau colectiv), de către asociaţii profesionale (separat, împreună sau cu camerele de comerţ), de către organizaţiile sindicale ale salariaţilor (separat, împreună sau cu grupurile menţionate anterior), sau de către autorităţile administrative regionale. Aceste sisteme de pensii presupun cotizaţii definite şi care se acumulează în conturi individuale. Fondurile de pensii pot îmbrăca forma fondurilor deschise pentru oricine sau limitate la anumite categorii de persoane, ambele tipuri de fonduri fiind supuse aceloraşi reglementări legislative, cu singura diferenţă că, în cazul celei de a doua categorii, participarea este limitată. Orice persoană eligibilă pentru ambele fonduri poate să aleagă liber la care dintre ele se va afilia, fără ca angajatorul să poată influenţa decizia acesteia. Angajatorii şi salariaţii au de asemenea, posibilitatea de a cotiza în plus, voluntar, până la limita a 4% din salariul brut.

B. - beneficiile legate de familie

Alocaţia familială se acordă până la vârsta de 16 ani a copilului sau până la vârsta de 23 de ani, dacă acesta continuă cursurile. Cuantumurile sunt următoarele: 


- primul copil 11.700 HUF (47 euro/ lună); 


- 2 copii 12.700 HUF (51 euro/ copil); 


- 2 copii, familie monoparentală 13.800 HUF (55 euro/ copil); 


- 3 sau mai mulţi copii 14.900 HUF (59 euro/ copil); 


- mai mulţi copii, familie monoparentală 15.900 HUF (63 euro/ copil); 


- copil cu handicap 22.300 HUF (89 euro/ copil); 


- copil cu handicap, familie monoparentală 24.400 HUF (97 euro/ copil); 


- copil în plasament la asistent maternal 13.800 HUF (55 euro/ copil). 


Alocaţia pentru îngrijirea copilului se acordă pentru părinţii care au grijă de copiii până la vârsta de 3 ani sau până la vârsta de 10 ani, în cazul copilului cu handicap sau pentru bunicii care au grijă de nepoţi cu vârsta între 1-3 ani la domiciliul părinţilor. În cazul gemenilor alocaţia se acordă până la vârsta de 6 ani a copilului. 


Cuantumul lunar este egal cu pensia minimă pentru limită de vârstă, şi anume 26.830 HUF (107 euro), indiferent de numărul copiilor din familie. În cazul gemenilor cuantumul se dublează. 


• Sprijinul pentru creşterea copilului se acordă părinţilor care au grijă de 3 sau mai mulţi copii în propria lor casă, dacă cel mai mic copil are între 3 şi 8 ani. Beneficiarii pot avea o activitate de 4 ore pe zi sau pot lucra fără restricţii de timp la domiciliu. 


Cunatumul lunar este egal cu pensia minimă pentru limită de vârstă, şi anume 26.830 HUF (107 euro), indiferent de numărul copiilor din familie. 


• Indemnizaţia pentru creşterea copilului se acordă persoanelor care au cel puţin 180 de zile de asigurare în timpul ultimilor 2 ani înainte de naşterea copilului. Copilul trebuie să locuiască împreună cu familia, iar unul dintre părinţi este obligat să stea acasă cu copilul. Prestaţia se acordă până la împlinirea copilului a vârstei de 2 ani şi reprezintă 70% din media veniturilor brute zilnice din anul anterior. Valoarea maximă care se poate acorda este de 70% din valoarea dublă a salariului minim:  91.700 HUF (365 euro). 

C. - asigurările de sănătate

Sistemul de asigurări de sănătate obligatoriu al Ungariei are la bază principiul solidarităţii, ceea ce înseamnă că persoanele asigurate nu plătesc o primă proporţională cu riscul asigurat, ci o contribuţie proporţională cu venitul obţinut. Sistemul este unic, fiind organizat într-o structură regională.


Beneficiile financiare ale asigurării publice de sănătate sunt următoarele:


- obţinerea de indemnizaţii/ zi pentru caz de boală;


- indemnizaţii şi alocaţii/ zi pentru accidente auto şi de muncă.


Asiguratul care a fost declarat în incapacitate de muncă de către medicul său curant ca urmare a unei boli, poate primi indemnizaţia zilnică de boală. În timpul primelor 15 zile de incapacitate de muncă asiguratul beneficiază de concediu medical. Pe durata concediului medical, salariatul primeşte de la angajator o remuneraţie de 80% din salariul de bază. Asiguratul beneficiază de concediu medical şi va primi indemnizaţia zilnică de boală începând din ziua următoare datei de expirare a concediului de boală. Indemnizaţiile zilnice de boală sunt acordate începând din ziua următoare expirării concediului de boală şi până la sfârşitul perioadei de incapacitate de muncă atestată de un medic, dar maximum 


- un an în cazul unei perioade de asigurare şi după încetarea acesteia timp de 90 zile;  


- pentru perioada de alăptare şi îngrijire a copilului până la vârsta de 1 an; 


- pentru îngrijirea unui copil cu vârsta între 1 an şi 3 ani, 84 de zile calendaristice pe an/ copil; 


- pentru îngrijirea unui copil între 3 şi 6 ani, 42 de zile calendaristice pe an/ copil şi 84 zile în cazul familiilor monoparentale; 


- pentru îngrijirea unui copil între 6 şi 12 ani, 14 zile calendaristice pe an/ copil şi 28 zile calendaristice în cazul familiilor monoparentale. 


În funcţie de perioada de asigurare, cuantumul indemnizaţiilor de boală se poate ridica la 60-70% din venitul profesional mediu zilnic. 


În sprijinul tinerilor care sunt la începutul carierei profesionale este  prevăzut ca angajaţii sub 18 ani, ca  şi persoanele care au dobândit calitatea de asigurat (au încheiat un contract de muncă) într-un interval de 180 zile de la terminarea studiilor şi care până la prima zi de incapacitate de muncă aveau asigurare continuă, au dreptul la indemnizaţii zilnice de boală, oricare ar fi durata perioadei de asigurare.

Persoanele adulte care lucrează pe teritoriul Ungariei, pot încheia o asigurate voluntară de sănătate, prima de asigurare fiind de 6.390 HUF/ lună
 (în 2012), în cazul în care dovedesc că au avut reşedinţa timp de cel puţin un an într-una din ţările UE înainte de a veni in Ungaria. Fără această formă, costul de asigurări de sănătate în cadrul sistemului de asigurări de sănătate maghiar este de 46.500 HUF/ lună
.


Pachetul de servicii obligatoriu cuprinde aceleaşi servicii ca în majoritatea statelor membre ale Uniunii Europene. 

D. - prestaţiile de invaliditate
Persoanele care pot beneficia de prestaţii destinate persoanelor cu o capacitate de lucru redusă sunt cele care:

- au capacitatea de muncă evaluată la mai puţin de 60% din maxim;

- au fost asiguraţi timp de cel puţin 1.095 de zile în decurs de 5 ani, 2.555 de zile în decurs de 10 ani sau 3.650 zile în termen de 15 de ani înainte de depunerea cererii;
- nu desfășoară nici o activitate lucrativă; 

- nu primesc nici un beneficiu în numerar, în mod regulat.

Prestaţia de invaliditate este formată din două dispoziţii distincte:

• persoana care are dreptul la o prestaţie de reabilitare, în cazul în care poate fi reabilitată. Aceasta este prevăzută pentru o perioadă necesară reabilitării, în limita a 3 ani.

• persoana cu capacitate de lucru modificată are dreptul la prestaţii de invaliditate, în cazul în care reabilitarea nu este recomandată, nu poate fi reabilitată sau atinge vârsta de pensionare în termen de 5 ani.

Beneficiile pentru persoanele cu capacitate de lucru redusă sunt plătite din fondul de asigurări de sănătate.

Eligibilitatea este stabilită de către autoritatea de reabilitare, care efectuează o examinare multidisciplinară cu privire la starea de sănătate.

Beneficiul de reabilitare are un cuantum egal cu 35% din venitul mediu lunar. Persoanele care au nevoie de reabilitare permanentă primesc o sumă reprezentând 45% din venitul mediu lunar. Beneficiul de invaliditate poate varia între 40-70% din venitul mediu lunar.
E. - serviciile de asistenţă socială

Renta de invaliditate este plătită oricărei persoane care înainte de împlinirea vârstei de 25 ani a fost evaluată, de către Institutul naţional al experţilor medicali, în imposibilitatea de a lucra şi care nu are dreptul la o pensie de accident sau alocaţie. Dreptul la această prestaţie îl are orice persoană care împlineşte 18 ani şi se regăseşte în această situaţie.

Persoanele în vârstă ale căror venituri sunt insuficiente pentru trai au dreptul la o alocaţie pentru limită de vârstă. Acest lucru se aplică în următoarele cazuri.

- persoanele de 62 de ani sau mai mult, sau care sunt la vârsta legală de pensionare şi care trăiesc cu un partener, în cazul în care venitul lor comun lunar net nu depăşeşte 160% din pensia minimă legală pentru limită de vârstă;
- persoanele care locuiesc singure, au vârsta cuprinsă între 62 şi 75 de ani, care au un venit  lunar ce nu depăşeşte 95% din pensia minimă legală pentru limită de vârstă.

- persoanele care locuiesc singure, au vârsta mai mare de 75 de ani, al căror venit lunar este mai mic de 130% din pensia minimă legală pentru limită de vârstă. 
F. - beneficiile de şomaj şi alocaţia de reconversie profesională

O persoană care a lucrat timp de cel puţin 360 de zile într-o perioadă de 3 ani înainte de a deveni şomer are dreptul la un beneficiu plătit de o zi la fiecare 10 zile lucrate. Dreptul minim este de 36 de zile, iar cel maxim de 90 de zile.

Sistemul de prestaţii de şomaj cuprinde atât beneficii active, cât şi pasive. 
Beneficiul acordat nu se mai plăteşte: la cererea beneficiarului; în cazul în care beneficiarul are dreptul la prestaţii pentru persoanele cu capacitate de lucru schimbată; în cazul în care beneficiarul primeşte venituri din alte activităţi pentru mai mult de 90 de zile, cu excepţia lucrărilor ocazionale; în cazul în care beneficiarul este de acord să se înscrie într-un program de formare, când va primi o indemnizaţie egală cu salariul minim; în cazul în care beneficiarul intră în sistemul de învăţământ; când se încheie perioada de drept.
G. - beneficiile pentru locuinţă 


Legea prevede că beneficiarii trebuie să îndeplinească anumite criterii sociale. În general, grupurile ţintă sunt familiile tinere, părinţii singuri sau familiile cu un venit foarte mic.

� http://www.oecd.org/els/public-pensions/pensionsataglance.htm 


� http://www.rentenpaket.de/rp/DE/Startseite/start.html 


�  http://www.oecd.org/els/public-pensions/pensionsataglance.htm 


� http://www.hpm.org/en/Surveys/Bertelsmann_Stiftung_-_Germany/07/Health_financing


_reform_idea__health_fund.html


� Reforma din anul 2003 a reorganizat sistemul de asigurări de sănătate şi sistemul de acordare a îngrijirilor de sănătate. Majoritatea caselor de asigurări a propus un sistem al medicului de familie, prin semnarea unui contract între Casă şi medic. Medicul generalist a devenit punctul central şi de intrare în sistemul de acordare a îngrijirilor medicale.


� http://www.billiger-krankenversichert.de/international/health-insurance.htm


� http://www.sozialgesetzbuch-sgb.de/sgbxi/82.html


� http://www.sozialgesetzbuch-sgb.de/sgbxi/1.html


� http://www.governo.it/backoffice/allegati/65684-7206.pdf.


� http://cope-research.eu/wp-content/uploads/2013/05/National_Report-Italy.pdf


� http://www.legislation.gov.uk/ukpga/2007/22/contents 


� http://www.oecd.org/els/public-pensions/pensionsataglance.htm 


� http://www.nhs.uk/choiceintheNHS/Rightsandpledges/NHSConstitution/Pages/Overview.aspx


� http://www.euro.who.int/__data/assets/pdf_file/0007/98422/Private_Medical_Insurance_UK.pdf


� http://www.which.co.uk/elderly-care/financing-care/financing-a-care-home/343053-getting-local-authority-funding-for-a-care-home-step-by-step


� http://www.legislation.gov.uk/ukpga/1992/4/part/I/crossheading/preliminary/enacted


� 1PLN = 0,24 euro


� În perioada 1999-2003, serviciile de sănătate au fost finanţate din trei surse principale: fondurile de sănătate, bugetul de stat şi bugetele regiunilor.


� http://www.nfz-lublin.pl/voluntary_health_insurance


� 1,5-6 euro


� http://www.case-research.eu/sites/default/files/paper_I.Topinska.pdf.


� http://www.seg-social.es/Internet_1/Normativa/index.htm?dDocName=179339&C1=1001&C2=2001


� http://www.cleiss.fr/docs/regimes/regime_espagne_salaries.html#vieillesse


� ec.europa.eu/social/BlobServlet%3FdocId%3D9043%26langId%3Den+&cd=2&hl=en&ct=clnk&gl=


ro&lr=lang_en%7Clang_ro


� http://noticias.juridicas.com/base_datos/Admin/rdleg1-1994.t1.html#a7


� 1 SEK = 0,12 euro 


� http://secure.pensionsmyndigheten.se/


� http://medicaacademica.ro/2011/06/14/suedia%E2%80%93-cel-mai-performant-sistem-de-e%E2%80%91health-din-europa/


� 100 HUF = 0,32 EUR


� 22 euro


� 167 euro

